title: 2006/212/EY: Neuvoston päätös, tehty  14 päivänä maaliskuuta 2006 , kansallisten keskuspankkien ulkopuolisten tilintarkastajien hyväksymisestä tehdyn päätöksen 1999/70/EY muuttamisesta Österreichische Nationalbankin ulkopuolisten tilintarkastajien osalta

text:
               16.3.2006

               FI

               Euroopan unionin virallinen lehti

               L 79/25

      NEUVOSTON PÄÄTÖS,
   tehty 14 päivänä maaliskuuta 2006,
   kansallisten keskuspankkien ulkopuolisten tilintarkastajien hyväksymisestä tehdyn päätöksen 1999/70/EY muuttamisesta Österreichische Nationalbankin ulkopuolisten tilintarkastajien osalta
   (2006/212/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimukseen liitetyn Euroopan keskuspankkijärjestelmän ja Euroopan keskuspankin perussääntöä koskevan pöytäkirjan ja erityisesti sen 27 artiklan 1 kohdan,
   ottaa huomioon Euroopan unionin neuvostolle Österreichische Nationalbankin ulkopuolisista tilintarkastajista 1 päivänä helmikuuta 2006 annetun Euroopan keskuspankin suosituksen EKP/2006/1 (1),
   sekä katsoo seuraavaa:

               (1)

               Euroopan keskuspankin (EKP) neuvoston suosittelemien ja Euroopan unionin neuvoston hyväksymien riippumattomien ulkopuolisten tilintarkastajien on tarkastettava EKP:n ja eurojärjestelmään kuuluvien kansallisten keskuspankkien tilit.

               (2)

               Österreichische Nationalbankia koskevan liittovaltion lain 37 §:n 1 momentin mukaan Österreichische Nationalbankin (ÖNB) yhtiökokous valitsee joka vuosi kaksi tilintarkastajaa ja kaksi varatilintarkastajaa. Varatilintarkastajille annetaan valtuudet ainoastaan siinä tapauksessa, että tilintarkastajat eivät kykene suorittamaan tilintarkastusta.

               (3)

               ÖNB:n nykyisten ulkopuolisten tilintarkastajien toimikautta ei voida tilivuoden 2005 tilintarkastuksen jälkeen jatkaa uudella toimikaudella. Tämän vuoksi on tarpeen nimittää uudet ulkopuoliset tilintarkastajat tilivuodesta 2006 alkaen.

               (4)

               ÖNB on valinnut KPMG Alpen-Treuhand GmbH:n, TPA Horwath Wirtschaftsprüfung GmbH:n, Moore Stephens Austria Wirtschaftsprüfungsgesellschaft mbH:n ja BDO Auxilia Treuhand GmbH:n uusiksi ulkopuolisiksi tilintarkastajikseen yhteisön ja Itävallan julkisia hankintoja koskevan lainsäädännön mukaisesti, ja EKP katsoo, että nämä yhtiöt täyttävät nimittämisen edellyttämät vaatimukset.

               (5)

               EKP:n neuvosto suositteli, että ulkopuolisten tilintarkastajien toimikausi olisi uudistettava vuodeksi kerrallaan ylittämättä kuitenkaan viiden vuoden kokonaisaikaa.

               (6)

               On aiheellista noudattaa EKP:n neuvoston suositusta ja muuttaa neuvoston päätös 1999/70/EY (2) vastaavasti,

         ON PÄÄTTÄNYT SEURAAVAA:
   1 artikla
   Korvataan päätöksen 1999/70/EY 1 artiklan 9 kohta seuraavasti:

      ”9.   KPMG Alpen-Treuhand GmbH ja TPA Horwath Wirtschaftsprüfung GmbH hyväksytään yhdessä Österreichische Nationalbankin (ÖNB) ulkopuolisiksi tilintarkastajiksi tilivuodeksi 2006.
      Moore Stephens Austria Wirtschaftsprüfungsgesellschaft mbH ja BDO Auxilia Treuhand GmbH hyväksytään yhdessä ÖNB:n varatilintarkastajiksi tilivuodeksi 2006.
      Tämä toimikausi voidaan uudistaa vuodeksi kerrallaan, ylittämättä kuitenkaan viiden vuoden kokonaisaikaa, ja se päättyy viimeistään tilivuonna 2010.”

   2 artikla
   Tämä päätös ilmoitetaan Euroopan keskuspankille.
   3 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 14 päivänä maaliskuuta 2006.

            Neuvoston puolesta

            Puheenjohtaja

         K.-H. GRASSER

      (1)  EUVL C 34, 10.2.2006, s. 30.

      (2)  EYVL L 22, 29.1.1999, s. 69. Päätös sellaisena kuin se on viimeksi muutettuna päätöksellä 2005/866/EY (EUVL L 318, 6.12.2005, s. 25).


title: Neuvoston päätös 2014/129/YUTP, annettu 10 päivänä maaliskuuta 2014 , joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä

text:
               12.3.2014

               FI

               Euroopan unionin virallinen lehti

               L 71/3

      NEUVOSTON PÄÄTÖS 2014/129/YUTP,
   annettu 10 päivänä maaliskuuta 2014,
   joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   sekä katsoo seuraavaa:

               (1)

               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n joukkotuhoasestrategia’, jonka III luvussa on lueteltu sekä unionissa että kolmansissa maissa toteutettavia toimenpiteitä joukkotuhoaseiden leviämisen torjumiseksi.

               (2)

               Unioni panee aktiivisesti täytäntöön EU:n joukkotuhoasestrategiaa ja on toteuttamassa sen III luvussa lueteltuja toimenpiteitä, muun muassa tarvittavien rakenteiden luomista unioniin.

               (3)

               Neuvosto antoi 8 päivänä joulukuuta 2008 päätelmät ja hyväksyi asiakirjan ”Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi”, jäljempänä ’uudet toimintalinjat’, jossa todetaan, että joukkotuhoaseiden leviäminen on edelleen suurimpia turvallisuushaasteita ja että asesulkupolitiikka on olennainen osa yhteistä ulko- ja turvallisuuspolitiikkaa (YUTP).

               (4)

               Neuvosto pyytää uusissa toimintalinjoissa toimivaltaisia neuvoston kokoonpanoja ja elimiä, komissiota, muita toimielimiä ja jäsenvaltioita toteuttamaan kyseisen asiakirjan mukaisia konkreettisia jatkotoimia.

               (5)

               Neuvosto korostaa uusissa toimintalinjoissa, että unionin toimissa aseiden leviämisen estämiseksi voitaisiin hyödyntää valtioista riippumattoman aseiden leviämisen estämisen verkoston tukea. Verkosto kokoaisi yhteen unionin strategisiin alueisiin erikoistuneita ulkopoliittisia instituutteja ja tutkimuskeskuksia ja tukeutuisi jo olemassa oleviin hyödyllisiin verkostoihin. Tällaista verkostoa voitaisiin laajentaa sellaisissa kolmansissa maissa oleviin instituutioihin, joiden kanssa unioni käy erityistä aseiden leviämisen estämiseen liittyvää vuoropuhelua.

               (6)

               Eurooppa-neuvosto hyväksyi 15 ja 16 päivänä joulukuuta 2005 pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan unionin strategian, jäljempänä ’EU:n pienasestrategia’, jossa vahvistetaan suuntaviivat unionin toimille pienaseiden ja kevyiden aseiden osalta. EU:n pienasestrategian mukaan pienaseiden ja kevyiden aseiden sekä niissä käytettävien ampumatarvikkeiden laiton keskittyminen ja kauppa muodostavat vakavan uhkan kansainväliselle rauhalle ja turvallisuudelle.

               (7)

               Yhtenä EU:n pienasestrategian tavoitteena on edistää tosiasiallista monenvälisyyttä pienaseiden ja kevyiden aseiden sekä niissä käytettävien ampumatarvikkeiden tarjonnan ja epävakauttavan leviämisen vastaisten kansainvälisten, alueellisten sekä unionin ja sen jäsenvaltioiden sisäisten järjestelyjen kehittämisessä.

               (8)

               Neuvosto hyväksyi 26 päivänä heinäkuuta 2010 päätöksen 2010/430/YUTP (1), jolla perustettiin riippumattomien ajatushautomoiden eurooppalainen verkosto ja jossa säädettiin, että kyseisen päätöksen teknisestä täytäntöönpanosta huolehtisi EU:n asesulkukonsortio, jäljempänä ’konsortio’.

               (9)

               Konsortion valinta ainoaksi rahoituksen saajaksi on tässä tapauksessa perusteltua, koska unioni sen jäsenvaltioiden tukemana haluaa jatkaa tuloksekasta yhteistyötä eurooppalaisen ajatushautomoiden verkoston kanssa; verkosto tukee yhteisen eurooppalaisen aseiden leviämisen estämisen ja aseriisunnan kulttuurin luomista ja auttaa unionia kehittämään ja muokkaamaan politiikkaansa näillä aloilla sekä lisäämään unionin näkyvyyttä. Konsortio on EU:n perustama ja täysin riippuvainen sen tuesta, mikä aiheuttaa 100 prosentin rahoitusosuuden tarpeen. Konsortiolla ei ole riippumattomia varoja eikä oikeudellista toimivaltaa hankkia muuta rahoitusta. Konsortio on myös perustanut neljän hallinnoinnista vastaavan ajatushautomon lisäksi verkoston, joka kokoaa yhteen yli 60 ajatushautomoa ja tutkimuskeskusta ja yhdistää näin lähes koko riippumattoman asiantuntemuksen unionissa.

               (10)

               Konsortio on tähän mennessä järjestänyt Brysselissä kaksi unionin asiantuntijoiden seminaaria toukokuussa 2011 ja kesäkuussa 2013 sekä kaksi laajaa kansainvälistä aseiden leviämisen estämistä käsittelevää konferenssia helmikuussa 2012 ja syys–lokakuussa 2013; minkä lisäksi sen verkkosivustolla on julkaistu 31 asiaa koskevaa toimintapoliittista asiakirjaa. Verkkosivusto julkaistiin keväällä 2011. Sivustoa on päivitetty siitä lähtien säännöllisesti ja lisäksi joka toinen kuukausi julkaistaan sähköinen tiedotuslehti: nonproliferation.eu. Yli 60 riippumatonta eurooppalaista ajatushautomoa on liittynyt konsortioverkostoon sen perustamisen jälkeen.

               (11)

               Neuvoston päätöksillä 2010/799/YUTP (2) ja 2012/422/YUTP (3) konsortiolle annettiin tehtäväksi järjestää kaksi seminaaria, joilla edistettiin luottamusta lisääviä toimia ja tuettiin prosessia, jonka tarkoituksena on perustaa Lähi-itään joukkotuhoaseista ja niiden maaliinsaattamisjärjestelmistä vapaa vyöhyke; seminaarit järjestettiin Brysselissä heinäkuussa 2011 ja marraskuussa 2012. Lisäksi neuvoston päätöksellä 2013/43/YUTP (4) konsortiolle annettiin tehtäväksi järjestää kaksi suljettua seminaaria, joiden tarkoituksena oli edesauttaa maaliskuussa 2013 järjestettävässä YK:n konferenssissa käytävien asekauppasopimusneuvottelujen onnistumista,

         ON HYVÄKSYNYT TÄMÄN PÄÄTÖKSEN:
   1 artikla
   1.   Aseiden leviämistä vastustavien riippumattomien ajatushautomoiden eurooppalaisen verkoston toiminnan edistämistä ja tukemista jatketaan kolmella vuodella tehokkaan monenvälisyyden, ennaltaehkäisyn ja kolmansien maiden kanssa tehtävän yhteistyön periaatteeseen perustuvan EU:n joukkotuhoasestrategian täytäntöönpanon tehostamiseksi ja seuraavien tavoitteiden edistämiseksi:

               a)

               Kannustetaan poliittista ja turvallisuutta koskevaa vuoropuhelua sekä kansalaisyhteiskuntien ja erityisesti asiantuntijoiden, tutkijoiden ja akateemisen yhteisön pitkän aikavälin keskustelua toimista joukkotuhoaseiden ja niiden maaliinsaattamisjärjestelmien leviämisen torjumiseksi.

               b)

               Annetaan asiaankuuluviin neuvoston työryhmiin osallistuville tilaisuus kuulla verkostoa aseiden leviämisen estämistä koskevissa kysymyksissä ja tarjotaan jäsenvaltioiden edustajille mahdollisuus osallistua verkoston kokouksiin.

               c)

               Muodostetaan hyödyllinen ensivaihe unionin ja kansainvälisen yhteisön toimille aseiden leviämisen estämiseksi ennen kaikkea antamalla raportteja ja/tai suosituksia unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, edustajille.

               d)

               Lisätään kolmansien maiden tietoisuutta aseiden leviämiseen liittyvistä haasteista ja unionin kanssa ja monenvälisillä foorumeilla, erityisesti Yhdistyneissä kansakunnissa, tehtävän yhteistyön tarpeellisuudesta maailmanlaajuista huolta aiheuttavien aseiden leviämistä koskevien ohjelmien ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi.

               e)

               Kehitetään asiantuntemusta ja institutionaalisia valmiuksia aseiden leviämisen estämistä ja aseriisuntaa koskevissa kysymyksissä unionin ja kolmansien maiden ajatushautomoissa ja hallituksissa.

         2.   EU:n pienasestrategian mukaisesti aseiden leviämistä vastustavien riippumattomien ajatushautomoiden eurooppalaisen verkoston toiminta ei ulotu pelkästään joukkotuhoaseiden ja niiden maaliinsaattamisjärjestelmien leviämisen aiheuttamiin uhkiin liittyvien kysymysten käsittelyyn, vaan se kattaa myös tavanomaisiin aseisiin, kuten pienaseisiin ja kevyisiin aseisiin, liittyvät kysymykset. Tavanomaisia aseita koskevien kysymysten sisällyttäminen verkoston toimintakenttään tarjoaa merkittävän välineen sitä vuoropuhelua varten, jota käydään unionin tämän alan toimista EU:n pienasestrategian ja tavanomaisia aseita koskevan unionin politiikan täytäntöönpanon puitteissa, ja mainittuja toimia koskevia suosituksia varten.
   3.   Tässä yhteydessä unionin tukea on tarkoitus antaa seuraaville yksittäisille toimille:

               a)

               Annetaan keinot järjestää kolme vuosittaista neuvoa-antavaa kokousta ja enintään seitsemän tapauskohtaista seminaaria asiantuntijoille ja alan toimijoille kaikissa aseiden leviämisen estämiseen ja aseriisuntaan liittyvissä asioissa, myös tavanomaisiin ja epätavanomaisiin aseisiin liittyvissä, raporttien ja/tai suositusten toimittamiseksi korkean edustajan edustajille.

               b)

               Perustetaan konsortion tukikeskus, joka jakaa tapauskohtaista asiantuntemusta kaikissa aseiden leviämisen estämiseen ja aseriisuntaan liittyvissä asioissa, myös tavanomaisiin ja epätavanomaisiin aseisiin liittyvissä asioissa, ja joka vastaa kysymyksiin kahden viikon kuluessa.

               c)

               Annetaan keinot järjestää kolmansien maiden ja kansalaisyhteiskunnan kanssa kolme aseiden leviämisen estämistä ja aseriisuntaa käsittelevää laajaa vuosittaista konferenssia EU:n joukkotuhoasestrategian ja EU:n pienasestrategian sekä unionin toimielimien ja unionin ajatushautomon roolin edistämiseksi tällä alalla, jotta voidaan lisätä unionin toimintapolitiikkojen näkyvyyttä alalla ja toimittaa raportteja ja/tai suosituksia korkean edustajan edustajille.

               d)

               Annetaan keinot internetsivuston hallinnointiin ja kehittämiseen joukkotuhoaseiden ja tavanomaisten aseiden, mukaan lukien pienaseet ja kevyet aseet, leviämisen estämiseen liittyviä kysymyksiä analysoivien ajatushautomoiden verkoston keskuudessa tapahtuvan yhteydenpidon helpottamiseksi ja tutkimuksesta käytävän vuoropuhelun edistämiseksi, sekä uuden aseiden leviämisen estämisen ja aseriisunnan asiantuntijasukupolven kouluttamiseksi.

               e)

               Annetaan keinot lisätä tiedottamista sekä kehittää asiantuntemusta ja institutionaalisia valmiuksia aseiden leviämisen estämistä koskevissa asioissa unionin ja kolmansien maiden ajatushautomoissa ja hallituksissa.

               f)

               Käsitellään jäsenvaltioiden ja Euroopan ulkosuhdehallinnon (EUH) ehdottamia aiheita konsortion yleisessä tutkimustoiminnassa.

         Hankkeiden yksityiskohtainen kuvaus on liitteessä.
   2 artikla
   1.   Korkea edustaja vastaa tämän päätöksen täytäntöönpanosta.
   2.   EU:n asesulkukonsortio, jonka muodostavat strategisen tutkimuksen säätiö (Fondation pour la Recherche Stratégique, FRS), Frankfurtin rauhantutkimusinstituutti (Peace Research Institute Frankfurt, HSFK/PRIF), kansainvälinen strategisten tutkimusten laitos (International Institute for Strategic Studies, IISS) ja Tukholman kansainvälinen rauhantutkimuslaitos (Stockholm International Peace Research Institute, SIPRI), huolehtii niiden hankkeiden teknisestä toteutuksesta, jotka kuuluvat 1 artiklan 3 kohdassa tarkoitettujen toimintojen alaan. Konsortio suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä konsortion kanssa.
   3.   Jäsenvaltiot ja EUH ehdottavat tärkeitä ja erityisen kiinnostavia aiheita konsortion tutkimusohjelmissa arvioitaviksi, jotta niitä voidaan käsitellä valmisteluasiakirjoissa ja seminaareissa unionin toimintapolitiikkojen mukaisesti.
   3 artikla
   1.   Rahoitusohje 1 artiklan 3 kohdassa tarkoitettujen hankkeiden toteuttamiseksi on 3 600 000 euroa.
   2.   Edellä 1 kohdassa vahvistetulla määrällä rahoitettujen menojen hallinnointiin sovelletaan unionin yleiseen talousarvioon sovellettavia menettelyjä ja sääntöjä.
   3.   Komissio valvoo 1 kohdassa tarkoitettujen menojen asianmukaista hallinnointia. Tätä varten se tekee rahoitussopimuksen konsortion kanssa. Tässä sopimuksessa määrätään, että konsortion on varmistettava unionin osuuden näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle mahdollisista vaikeuksista kyseisessä prosessissa ja sopimuksen tekopäivästä.
   4 artikla
   1.   Korkea edustaja raportoi neuvostolle tämän päätöksen täytäntöönpanosta konsortion laatimien säännöllisten raporttien pohjalta. Nämä raportit ovat perustana neuvoston suorittamalle arvioinnille.
   2.   Komissio raportoi 1 artiklan 3 kohdassa tarkoitettujen hankkeiden rahoitukseen liittyvistä näkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 36 kuukauden kuluttua 3 artiklan 3 kohdassa tarkoitetun rahoitussopimuksen tekemisestä.
   Tämän päätöksen voimassaolo päättyy kuitenkin 6 kuukauden kuluttua sen voimaantulosta, jos kyseistä rahoitussopimusta ei ole tehty siihen mennessä.

      Tehty Brysselissä 10 päivänä maaliskuuta 2014.

            Neuvoston puolesta

            Puheenjohtaja

         G. VROUTSIS

      (1)  Neuvoston päätös 2010/430/YUTP, annettu 26 päivänä heinäkuuta 2010, joukkotuhoaseiden leviämisen vastaisen EU:n strategian täytäntöönpanoa tukevien aseiden leviämistä vastustavien riippumattomien ajatushautomoiden eurooppalaisen verkoston perustamisesta (EUVL L 202, 4.8.2010, s. 5).

      (2)  Neuvoston päätös 2010/799/YUTP, annettu 13 päivänä joulukuuta 2010, joukkotuhoaseista ja niiden maaliinsaattamisjärjestelmistä vapaan alueen perustamiseen Lähi-idässä johtavien luottamusta lisäävien toimien tukemisesta joukkotuhoaseiden leviämisen vastaisen EU:n strategian täytäntöönpanon tukemiseksi (EUVL L 341, 23.12.2010, s. 27).

      (3)  Neuvoston päätös 2012/422/YUTP, annettu 23 päivänä heinäkuuta 2012, Lähi-idän ydinaseettoman ja joukkotuhoaseettoman vyöhykkeen perustamiseen johtavan prosessin tukemisesta (EUVL L 196, 24.7.2012, s. 67).

      (4)  Neuvoston päätös 2013/43/YUTP, annettu 22 päivänä tammikuuta 2013, asekauppasopimusneuvotteluja tukevista Euroopan turvallisuusstrategian puitteissa toteutettavista unionin jatkotoimista (EUVL L 20, 23.1.2013, s. 53).

      LIITE

         JOUKKOTUHOASEIDEN LEVIÄMISEN VASTAISEN EU:N STRATEGIAN, JÄLJEMPÄNÄ ’EU:N JOUKKOTUHOASESTRATEGIA’, TÄYTÄNTÖÖNPANOA TUKEVA ASEIDEN LEVIÄMISTÄ VASTUSTAVIEN RIIPPUMATTOMIEN AJATUSHAUTOMOIDEN EUROOPPALAINEN VERKOSTO

      1.   Tavoitteet

      Tämän päätöksen tavoitteena on vahvistaa ja panna edelleen täytäntöön toimintapoliittinen suositus, jonka neuvosto antoi 8 päivänä joulukuuta 2008 asiakirjassa ”Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi”. Asiakirjan mukaan unionin toimissa aseiden leviämisen estämiseksi voitaisiin hyödyntää tukea valtioista riippumattomalta aseiden leviämisen estämisverkostolta, joka kokoaa yhteen unionin strategisiin aloihin erikoistuneita ulkopoliittisia instituutteja ja tutkimuskeskuksia ja tukeutuu jo olemassa oleviin hyödyllisiin verkostoihin. Tällaista verkostoa voitaisiin laajentaa sellaisissa kolmansissa maissa oleviin instituutioihin, joiden kanssa unioni käy erityistä aseiden leviämisen estämiseen liittyvää vuoropuhelua.
      Tämä aseiden leviämistä vastustavien riippumattomien ajatushautomoiden verkosto kannustaisi edelleen poliittista ja turvallisuuteen liittyvää vuoropuhelua sekä kansalaisyhteiskuntien ja erityisesti asiantuntijoiden, tutkijoiden ja akateemisen yhteisön pitkän tähtäimen keskustelua toimista joukkotuhoaseiden ja niiden maaliinsaattamisjärjestelmien leviämisen torjumiseksi sekä toisiinsa liittyvistä aseriisuntaa koskevista kysymyksistä.
      Verkoston työ on määrä ulottaa koskemaan tavanomaisiin aseisiin, kuten pienaseisiin ja kevyisiin aseisiin, liittyviä kysymyksiä, mukaan lukien toimenpiteet, joilla varmistetaan vuoden 2005 pienaseita ja kevyitä aseita koskevan EU:n strategian jatkuva toteutus. Verkoston avulla tuetaan unionin toimien uusien puolien kehittämistä kattamaan tavanomaisiin aseisiin liittyvien turvallisuuskysymysten, kuten pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen, sekä ennaltaehkäisevät että reaktiiviset ulottuvuudet EU:n asiaankuuluvan strategian mukaisesti. Tavanomaisten aseiden, kuten pienaseiden ja kevyiden aseiden, laittoman ja sääntelemättömän kaupan estäminen on lisäksi tunnustettu unionin erääksi ensisijaiseksi tavoitteeksi asekauppasopimusprosessin puitteissa.
      Verkosto voisi saada omalta osaltaan kolmannet maat tiedostamaan entistä paremmin joukkotuhoaseiden leviämiseen ja tavanomaisiin aseisiin liittyvät haasteet, kuten pienaseiden ja kevyiden aseiden sekä niissä käytettävien ampumatarvikkeiden laiton kauppa ja liiallinen keskittyminen, ja sen, että yhteistyötä on tehtävä unionin kanssa ja monenvälisillä foorumeilla, erityisesti Yhdistyneissä Kansakunnissa, aseiden leviämistä koskevien maailmanlaajuista huolta aiheuttavien ohjelmien sekä pienaseiden ja kevyiden aseiden ja niissä käytettävien ampumatarvikkeiden laittoman kaupan ja liiallisen keskittymisen ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi.
      Unioni haluaa tukea tätä verkostoa seuraavasti:

                  —

                  järjestämällä säännöllisesti unionin seminaareja ja tarvittaessa diplomaattien ja akateemisten asiantuntijoiden tapauskohtaisia kokouksia joukkotuhoaseiden sekä pienaseiden ja kevyiden aseiden leviämisen estämisen sekä aseriisunnan alan ajankohtaisista tapahtumista ja kysymyksistä raporttien ja/tai suositusten esittämiseksi korkean edustajan edustajille;

                  —

                  järjestämällä vuosittain laajempia konferensseja ja tarvittaessa valmistelukokouksia raporttien ja/tai suositusten esittämiseksi korkean edustajan edustajille;

                  —

                  ylläpitämällä, hallinnoimalla ja kehittämällä edelleen internetsivustoa ja asiaan liittyviä sosiaalisia verkostoja helpottamaan yhteydenpitoa ja edistämään tutkimuksesta käytävää vuoropuhelua aseiden leviämistä vastustavien ajatushautomoiden verkoston keskuudessa;

                  —

                  edistämällä aseiden leviämisen estämistä ja aseriisuntaa koskevien EU:n politiikkojen tuntemusta ja niihin liittyvän taitotiedon siirtämistä koko unioniin ja kolmansiin maihin.

            2.   Verkoston organisointi

      Verkosto on avoinna kaikille asiaankuuluville unionin ja siihen assosioituneiden valtioiden ajatushautomoille ja tutkimuslaitoksille ja se ottaa täysin huomioon mielipiteiden moninaisuuden unionissa.
      Verkosto jatkaa valtioista riippumattomien asiantuntijoiden, jäsenvaltioiden edustajien ja unionin toimielimien välisen yhteydenpidon helpottamista. Verkoston on oltava valmis olemaan yhteydessä valtioista riippumattomiin kolmansien maiden toimijoihin monenvälisyyden ja kansainvälisen yhteistyön käsitteisiin perustuvien EU:n joukkotuhoasestrategian ja EU:n pienasestrategian mukaisesti. Verkoston toimeksianto kattaa joukkotuhoaseiden ja niiden maaliinsaattamisjärjestelmien leviämisen estämisen, aseriisunnan sekä tavanomaisiin aseisiin, kuten pienaseisiin ja kevyisiin aseisiin, liittyvät kysymykset.
      Neuvoston asiaankuuluviin työryhmiin (yleisen aseriisunnan ja asevalvonnan työryhmä, asesulkutyöryhmä ja tavanomaisten aseiden viennin työryhmä jne.) osallistuvat voivat kuulla verkostoa aseiden leviämiseen estämiseen ja tavanomaisiin aseisiin, kuten pienaseisiin ja kevyisiin aseisiin, liittyvissä kysymyksissä, ja sen edustajat voivat osallistua verkoston kokouksiin. Verkoston kokoukset voidaan järjestää mahdollisuuksien mukaan rinnakkain työryhmien kokousten kanssa.
      Verkostoa johtaa edelleen FRS:n, HSFK/PRIF:n, IISS:n ja SIPRIn muodostama EU:n asesulkukonsortio, jonka tehtäväksi annetaan hankkeen hallinnointi tiiviissä yhteistyössä korkean edustajan edustajien kanssa.
      Konsortio kutsuu yhteistyössä korkean edustajan edustajien ja jäsenvaltioiden kanssa asiantuntijaseminaareihin ja vuosittaisiin laajoihin konferensseihin osallistujia, jotka ovat erikoistuneet joukkotuhoaseiden ja tavanomaisten aseiden leviämisen estämistä ja aseriisuntaa koskeviin politiikkoihin. Heitä pyydetään myös antamaan julkaisunsa ja toimintaansa koskevia tietoja saataville asiaa käsittelevällä verkkosivustolla.
      3.   Hankkeiden kuvaus

      3.1   Hanke 1: Järjestetään diplomaateille ja akateemisille asiantuntijoille kolme vuosittaista neuvoa-antavaa kokousta ja enintään seitsemän tapauskohtaista seminaaria, tuloksena raportti ja/tai suosituksia

      3.1.1   Hankkeen tavoite

      Vuosittaisten neuvoa-antavien kokousten ja tapauskohtaisten seminaarien tavoitteena on edistää unionin asiantuntijoiden, virkamiesten ja akateemisen yhteisön välistä turvallisuuteen liittyvää vuoropuhelua, jossa käsitellään joukkotuhoaseiden ja niiden maaliinsaattamisjärjestelmien sekä tavanomaisten aseiden, pienaseet ja kevyet aseet mukaan luettuina, leviämisen estämisen ja aseriisunnan alojen nykyisiä haasteita. Seminaarien tulisi lisäksi edistää unionin jäsenvaltioissa toimivien, aseiden leviämistä vastustavien riippumattomien ajatushautomoiden eurooppalaisen verkoston yhteistyötä.
      3.1.2   Hankkeen tulokset

                  —

                  Jäsenvaltioiden poliittisten toimijoiden ja akateemisten asiantuntijoiden samoin kuin EUH:n ja muiden unionin toimielinten erikoistuneen henkilöstön välinen tietojen ja analyysien vaihto nykyisistä aseiden leviämistä koskevista suuntauksista;

                  —

                  Keskustelu parhaista tavoista ja keinoista panna täytäntöön aseiden leviämisen vastaisia unionin politiikkoja;

                  —

                  Aseiden leviämistä vastustavien riippumattomien ajatushautomoiden eurooppalaisen verkoston edistäminen;

                  —

                  Rakentava palaute unionin riippumattomilta ajatushautomoilta unionille sen joukkotuhoaseiden ja pienaseiden ja kevyiden aseiden leviämisen vastaisten strategioiden osalta, ja ajatushautomoiden toimijoilta saamat ehdotukset siitä, mitkä kysymykset olisivat politiikan kannalta kaikkein tärkeimpiä jatkotutkimusta varten;

                  —

                  Aseiden leviämisen estämisen ja aseriisunnan alan keskeisten kysymysten tunnistaminen toimintapoliittisia raportteja varten;

                  —

                  Korkean edustajan edustajille annettavien toimintapoliittisten raporttien laatiminen yhdessä toimenpidesuositusten kanssa. Raportit jaettaisiin unionin asiaankuuluville toimielimille ja jäsenvaltioille.

            3.1.3   Hankkeen kuvaus

      Hankkeeseen kuuluu kolmen vuosittaisen neuvoa-antavan kokouksen ja enintään seitsemän tapauskohtaisen asiantuntijaseminaarin järjestäminen, joiden tuloksena laaditaan asiaan liittyviä raportteja ja/tai suosituksia.
      Tapahtumien ohjelma valmistellaan tiiviissä yhteistyössä neuvoston YUTP-alan työryhmien kanssa, jotka käsittelevät aseiden leviämisen estämistä ja aseriisuntaa (yleisen aseriisunnan ja asevalvonnan työryhmä / asesulkutyöryhmä / yleisen aseriisunnan ja asevalvonnan työryhmä (avaruus),) sekä pienaseita ja kevyitä aseita ja tavanomaisten aseiden vientiä (tavanomaisten aseiden viennin työryhmä ja tavanomaisten aseiden viennin työryhmä (asekauppasopimus)). Seminaareissa olisi käsiteltävä sekä unionin lyhyen että keskipitkän aikavälin haasteita aseiden leviämisen estämisen ja aseriisunnan aloilla seuraavien aseluokkien osalta: joukkotuhoaseet ja niiden maaliinsaattamisjärjestelmät, tavanomaiset aseet mukaan lukien pienaseet ja kevyet aseet, sekä uudentyyppiset aseet ja maaliinsaattamisjärjestelmät. Seminaarien olisi erityisesti tarjottava unionin päättäjille tilaisuus keskittyä näitä aseita koskeviin pidemmän aikavälin haasteisiin ja suuntauksiin sekä muihin kysymyksiin, joita he eivät päivittäin joudu käsittelemään.
      Vuosittaiset neuvoa-antavat kokoukset kestävät puolitoista päivää, ja niihin on tarkoitus kutsua enintään 100 aseiden leviämisen estämiseen ja tavanomaisia aseita, myös pienaseita ja kevyitä aseita, koskeviin kysymyksiin erikoistunutta osallistujaa unionin ajatushautomoista, jäsenvaltioista ja unionin toimielimistä. Näillä seminaareilla tulisi lähinnä olla aseiden leviämistä vastustavien EU:n ajatushautomoiden, unionin ja sen jäsenvaltioiden välinen neuvoa-antava tehtävä.
      Tapauskohtaiset seminaarit ovat korkeintaan kahden päivän pituisia ja niiden osanottajamäärä, joka määritellään kunkin seminaarin kohdalla erikseen, on enintään 45. Seminaareilla tulisi erityisesti olla aseiden leviämistä vastustavien unionin ajatushautomoiden, unionin ja sen jäsenvaltioiden välinen neuvoa-antava tehtävä ja käsitellä ad hoc -pohjalta ajankohtaisia tapahtumia ja unionin politiikan vaihtoehtoja sekä tarjota unionin ajatushautomoille, jäsenvaltioille ja unionin toimielimille tilaisuus saavuttaa tietty kohdeyleisö sekä unionissa että sen ulkopuolella.
      Vuosittaiset neuvoa-antavat kokoukset tulisi pitää Brysselissä, kun taas enintään kolme tapauskohtaista asiantuntijaseminaaria voidaan pitää unionin ulkopuolella.
      3.2   Hanke 2: Vuosittaisen laajan konferenssin järjestäminen, tuloksena raportti ja/tai suosituksia

      3.2.1   Hankkeen tavoite

      Vuosittaisessa Carnegie-tyyppisessä aseiden leviämisen estämistä käsittelevässä konferenssissa, johon osallistuu EU-maiden ja kolmansien maiden hallitusten asiantuntijoita ja riippumattomia ajatushautomoita, pohdittaisiin ja määritettäisiin uusia toimenpiteitä joukkotuhoaseiden ja niiden maaliinsaattamisjärjestelmien leviämisen torjumiseksi sekä tarkasteltaisiin tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta. Hankkeen lippulaivatapahtumana vuosittainen konferenssi lisää kansainvälistä huomiota, joka kohdistuu joukkotuhoaseiden leviämisen vastaiseen EU:n strategiaan ja unionin toimielinten pyrkimyksiin sen täytäntöön panemiseksi sekä jäsenvaltioiden riippumattomien ajatushautomoiden ja akateemisten asiantuntijoiden asiaan liittyvään työhön.
      Vuosittaiset konferenssit edistävät myös aseiden leviämisen estämiseen liittyviin aloihin erikoistuneiden eurooppalaisten ajatushautomoiden roolia ja koheesiota ja auttavat tehostamaan niiden ja muiden laitosten voimavaroja myös sellaisilla maailman alueilla, joilla ei ole aseiden leviämisen estämisen alan syvällistä asiantuntemusta.
      Vuosittaisissa konferensseissa ja mahdollisissa valmistelukokouksissa käsitellään aseiden leviämisen estämiseen liittyviä aiheita, joilla on ajankohtaista merkitystä EUH:n työskentelylle. Näiden keskustelujen ja muun asesulkukonsortion valvoman työskentelyn pohjalta laaditaan toimintapoliittisia raportteja sekä joukko toimenpidesuosituksia korkean edustajan edustajille. Raportti jaettaisiin unionin asiaankuuluville toimielimille ja jäsenvaltioille sekä saatettaisiin saataville verkossa.
      3.2.2   Hankkeen tulokset

                  —

                  Perustetaan laaja eurooppalaisjohtoinen aseiden leviämisen estämistä ja aseriisuntaa käsittelevä kansainvälinen konferenssi, josta tulisi keskeinen tapahtumapaikka joukkotuhoaseiden ja niiden maaliinsaattamisjärjestelmien leviämisen torjuntaan tarkoitetuista toimenpiteistä ja toisiinsa liittyvistä aseriisuntaa koskevista tavoitteista käytävän strategisen keskustelun edistämiselle ja jossa tarkasteltaisiin tavanomaisiin aseisiin liittyviä haasteita, muun muassa pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjuntaa;

                  —

                  Lisätään joukkotuhoaseiden sekä pienaseiden ja kevyiden aseiden leviämisen estämistä ja kemiallisiin, biologisiin, säteily- ja ydinaseisiin liittyviä toimia koskevien unionin politiikkojen näkyvyyttä ja tunnettavuutta kolmansien maiden virkamiesten, akateemisen maailman edustajien ja kansalaisyhteiskunnan toimijoiden parissa;

                  —

                  Edistetään Euroopan unionin aseiden leviämistä vastustavien riippumattomien ajatushautomoiden verkoston roolia ja koheesiota sekä unionin roolia tällä alalla ja lisätään aseiden leviämisen estämistä koskevaa asiantuntemusta maissa, joissa se on riittämätöntä, myös kolmansissa maissa;

                  —

                  Toimitetaan toimintapoliittisia raportteja ja/tai toimenpidesuosituksia, jotka tehostaisivat EU:n joukkotuhoasestrategian ja pienasestrategian täytäntöönpanoa ja jotka muodostaisivat hyvän lähtökohdan aseiden leviämisen estämiseen tähtääville ja tavanomaisiin aseisiin liittyville unionin ja kansainvälisen yhteisön toimille;

                  —

                  Lisätään unionin toimielimien, jäsenvaltioiden, kansalaisyhteiskunnan ja kolmansien maiden tietoisuutta ja tietämystä joukkotuhoaseisiin ja niiden maaliinsaattamisjärjestelmiin liittyvistä uhista, jotta ne voivat parantaa ennakointia.

            3.2.3   Hankkeen kuvaus

      Hankkeen puitteissa järjestetään vuosittaisia laajoja konferensseja ja tarvittaessa valmistelukokouksia sekä laaditaan niihin liittyviä raportteja ja/tai suosituksia:

                  —

                  Vuosittainen Brysselissä pidettävä puolentoista päivän konferenssi, johon osallistuu unionista, siihen assosioituneista valtioista ja kolmansista maista enintään 300 ajatushautomoja, akateemista maailmaa ja hallintoa edustavaa asiantuntijaa, jotka ovat erikoistuneet aseiden leviämisen estämiseen, aseriisuntaan, asevalvontaan ja tavanomaisiin aseisiin, myös pienaseisiin ja kevyisiin aseisiin, liittyviin kysymyksiin;

                  —

                  Huomioidaan myös Euroopan ja Pohjois-Amerikan ulkopuolisista maista tulevan ”seuraavan asiantuntijasukupolven” kehittyminen. Näitä asiantuntijoita kutsutaan joko ennen konferenssia tai sen jälkeen järjestettävään yhden päivän erityiskoulutukseen ja tutustumaan asiaankuuluviin EU:n toimielimiin;

                  —

                  Toimintapoliittisia raportteja ja/tai toimenpidesuosituksia, jotka edistäisivät EU:n joukkotuhoasestrategian ja pienasestrategian täytäntöönpanoa.

            3.3   Hanke 3: Tukikeskuksen perustaminen ja hallinnointi

      3.3.1   Hankkeen tavoite

      Perustetaan konsortion tukikeskus ja huolehditaan sen hallinnoinnista. Se antaa tapauskohtaista asiantuntemusta kaikissa aseiden leviämisen estämiseen ja aseriisuntaan liittyvissä kysymyksissä sekä epätavanomaisten että tavanomaisten aseiden osalta, antaa tietoja ja avustaa EUH:ta erityiskysymyksiä ja kiireellisiä asioita koskevan toimintapolitiikan muokkaamisessa.
      3.3.2   Hankkeen tulokset

                  —

                  Hoidetaan EUH:n esittämiä tapauskohtaisia, tiettyjä yksittäiskysymyksiä koskevia tutkimuspyyntöjä, joihin annetaan vastaukset kahden viikon kuluessa;

                  —

                  Edistetään konsortion ajatushautomoiden ja EUH:n välistä tapauskohtaista tiettyjä kysymyksiä koskevaa vuoropuhelua;

                  —

                  Annetaan EUH:lle mahdollisuus turvautua konsortion tapauskohtaiseen asiantuntemukseen ja tutkimusvoimavaroihin kiireellisten ja satunnaisten pyyntöjen osalta.

            3.3.3   Hankkeen kuvaus

      Hankkeet tuottavat enintään 20 pituudeltaan 5–10 sivuista asiantuntija-asiakirjaa kahden viikon aikavälillä. Ne koskevat EUH:n pyytämiä aseiden leviämisen estämiseen ja aseriisuntaan liittyviä kysymyksiä ja perustuvat saatavilla olevaan akateemiseen tuotantoon (ei omaa tutkimusta).
      3.4.   Hanke 4: Internetsivuston hallinnointi ja kehittäminen

      3.4.1   Hankkeen tavoite

      Internetsivuston ylläpito ja kehittäminen helpottavat verkoston kokousten välistä yhteydenpitoa ja edistävät aseiden leviämistä vastustavien ajatushautomoiden kesken tutkimuksesta käytävää vuoropuhelua. Unionin toimielimet ja jäsenvaltiot voisivat myös hyötyä hanketta koskevasta verkkosivustosta, jolla verkoston osallistujat voivat vapaasti vaihtaa tietoja, jakaa ajatuksia keskenään ja julkaista tutkimuksiaan joukkotuhoaseiden ja niiden maaliinsaattamisjärjestelmien leviämisen estämisestä ja tavanomaisiin aseisiin, kuten pienaseisiin ja kevyisiin aseisiin, liittyvistä kysymyksistä. Verkkosivustoon liittyy jatkossakin sähköinen tiedotuslehti. Hankkeella huolehditaan verkossa tapahtuvasta tapahtumien seurannasta ja tarjotaan mahdollisuus eurooppalaisen tutkimustoiminnan tarkasteluun. Hanke edistää tutkimustulosten tehokasta levittämistä ajatushautomoiden yhteisön keskuudessa ja hallituspiireille. Tämä johtaa siihen, että entistä paremmin pystytään ennakoimaan ja tuntemaan uhat, jotka liittyvät joukkotuhoaseiden ja niiden maaliinsaattamisjärjestelmien leviämiseen ja tavanomaisiin aseisiin, kuten pienaseisiin ja kevyisiin aseisiin, mukaan lukien pienaseiden ja kevyiden aseiden ja niissä käytettävien ampumatarvikkeiden laiton kauppa ja liiallinen keskittyminen.
      3.4.2   Hankkeen tulokset

                  —

                  Sellaisen sivuston hallinnointi, jolla aseiden leviämistä vastustavat ajatushautomot voivat jatkuvasti keskustella joukkotuhoaseiden leviämiseen ja tavanomaisiin aseisiin, kuten pienaseisiin ja kevyisiin aseisiin, liittyviä kysymyksiä koskevista riippumattomista näkemyksistään ja analyyseistaan;

                  —

                  Olemassa olevan riippumattomien ajatushautomoiden verkoston laajentaminen, hallinnointi ja saattaminen ajan tasalle;

                  —

                  Joukkotuhoaseiden leviämisen vastaisen unionin strategian sekä pienaseiden ja kevyiden aseiden leviämisen vastaisen unionin strategian paremman tuntemuksen edistäminen kansalaisyhteiskunnan keskuudessa ja unionin ja ajatushautomoiden verkoston välisenä viestintäkanavana toimiminen;

                  —

                  Tarjotaan mahdollisuus siihen, että verkosta voidaan pysyvästi ladata ilmaiseksi verkoston kokousten asiakirjoja ja niiden riippumattomien ajatushautomoiden asiakirjoja, jotka saattavat olla halukkaita jakamaan tutkimustuloksensa ilman rahallista korvausta;

                  —

                  Unionin toimielimien, jäsenvaltioiden, kansalaisyhteiskunnan ja kolmansien maiden tietoisuuden ja tietämyksen lisääminen tavanomaisiin aseisiin, joukkotuhoaseisiin ja niiden maaliinsaattamisjärjestelmiin liittyvistä uhista, jotta ne pystyvät parantamaan ennakointia.

            3.4.3   Hankkeen kuvaus

                  —

                  Voitaisiin mahdollisuuksien mukaan ja tarvittaessa kehittää verkkoyhteisöpalvelutyyppisen tekniikan käyttöä mahdollisuuden suomiseksi verkoston osallistujien väliseen tutussa ympäristössä tapahtuvaan viestintään ja tiedonvaihtoon verkossa;

                  —

                  Hankkeesta vastaava konsortio on vastuussa verkkosivuston isännöinnistä, suunnittelusta ja teknisestä ylläpidosta;

                  —

                  Joukkotuhoaseiden leviämiseen ja tavanomaisiin aseisiin, kuten pienaseisiin ja kevyisiin aseisiin, liittyviä kysymyksiä koskevia unionin toimintapolitiikkoja noudatetaan ja niitä tuetaan säännöllisesti laadittavilla asianmukaisilla aineistoilla;

                  —

                  Konsortion julkaisuista tiedotetaan ja niitä tuetaan erityisillä arkistoaineistoilla;

                  —

                  Konsortion järjestämistä konferensseista tiedotetaan ja niistä välitetään tietoa verkkosivustolla (tausta-aineistot, käsiteltävät asiat, esitelmät, mahdollisuuksien mukaan videolähetykset avoimista kokouksista);

                  —

                  Joka toinen kuukausi ilmestyy sähköinen tiedotuslehti, jossa julkaistaan konsortion uutisia aseiden leviämisen estämisestä unionissa ja seurataan verkoston tutkimuskeskusten tieteellistä työtä;

                  —

                  Joka kuukausi julkaistaan erityisraportteja joukkotuhoaseiden leviämiseen ja tavanomaisiin aseisiin, kuten pienaseisiin ja kevyisiin aseisiin, liittyvistä kysymyksistä.

            3.5   Hanke 5: Julkaisut

      3.5.1   Hankkeen tavoite

                  —

                  Laatia enintään kaksikymmentä toimintapoliittista asiakirjaa joukkotuhoaseiden ja niiden maaliinsaattamisjärjestelmien leviämisen estämiseen, pienaseisiin ja kevyisiin aseisiin sekä aseriisuntaan liittyvistä kysymyksistä;

                  —

                  Tarjota tietoja ja analyysejä sitä poliittista ja turvallisuusalan vuoropuhelua varten, jota pääasiassa asiantuntijat, tutkijat ja akateemisen yhteisön edustajat käyvät toimenpiteistä joukkotuhoaseiden ja niiden maaliinsaattamisjärjestelmien leviämisen estämiseksi;

                  —

                  Tarjota resurssi, jota asiaankuuluviin neuvoston valmisteluelimiin osallistuvat henkilöt voivat käyttää hyväksi, kun he keskustelevat aseiden leviämisen estämistä koskevasta EU:n politiikasta ja käytännöstä;

                  —

                  Tarjota ajatuksia, tietoja ja analyysejä, jotka voivat olla avuksi laadittaessa aseiden leviämisen estämistoimia unionin tasolla.

            3.5.2   Hankkeen tulokset

                  —

                  Tehostaa pääasiassa asiantuntijoiden, tutkijoiden ja akateemisen yhteisön käymää poliittista ja turvallisuusalan vuoropuhelua toimenpiteistä joukkotuhoaseiden ja niiden maaliinsaattamisjärjestelmien leviämisen estämiseksi;

                  —

                  Lisätä kansalaisyhteiskuntien ja hallitusten tietoisuutta, tietoa ja ymmärrystä kysymyksistä, jotka liittyvät aseiden leviämisen estämistä ja aseriisuntaa koskeviin EU:n politiikkoihin;

                  —

                  Tarjota korkealle edustajalle, unionin toimielimille ja jäsenvaltioille poliittisia ja/tai operatiivisia toimintapolitiikan vaihtoehtoja;

                  —

                  Tarjota ajatuksia, tietoja ja analyysejä, jotka voivat olla avuksi laadittaessa aseiden leviämisen estämistoimia unionin tasolla.

            3.5.3   Hankkeen kuvaus

      Hankkeen puitteissa laaditaan ja julkaistaan enintään kaksikymmentä toimintapoliittista asiakirjaa. Toimintapoliittiset asiakirjat laatii tai tilaa konsortio, eivätkä ne välttämättä edusta unionin toimielinten tai jäsenvaltioiden näkemyksiä.
      Toimintapoliittisissa asiakirjoissa käsitellään aiheita, jotka kuuluvat konsortion tehtävänkuvaan. Jokaisessa asiakirjassa esitetään poliittisia ja/tai operatiivisia toimintapolitiikan vaihtoehtoja.
      Toimintapoliittisissa asiakirjoissa käytetään sellaista muotoa ja tyyliä, joka saavutettavuuden ja käyttäjäystävällisyyden puolesta soveltuu kohdeyleisölle.
      Kaikki toimintapoliittiset asiakirjat julkaistaan konsortion verkkosivustolla.
      3.6   Hanke 6: Koulutus

      3.6.1   Hankkeen tavoite

                  —

                  Kehittää seuraavan sukupolven tutkijoiden ja alan toimijoiden valmiuksia aseiden leviämisen estämistä koskevan politiikan ja ohjelmasuunnittelun alalla;

                  —

                  Lisätä syvällistä tietämystä kaikkialla unionissa sekä kolmansissa maissa aseiden leviämisen estämistä ja aseriisuntaa koskevista EU:n politiikoista;

                  —

                  Luoda alan nuorten toimijoiden ja akateemisen yhteisön edustajien alueellisia verkostoja siellä, missä unioni pitää aseiden leviämisen estämistä hyvin tärkeänä;

                  —

                  Uudistaa ja laajentaa asiantuntemusta unionissa ja kumppanimaissa joukkotuhoaseita sekä pienaseita ja kevyitä aseita koskevissa kysymyksissä;

                  —

                  Antaa unionin toimielimille, jäsenvaltioille ja EU:n asesulkuverkostolle uusia ajatuksia ja analyysejä aseiden leviämisen estämisestä.

            3.6.2   Hankkeen tulokset

                  —

                  Pohjustaa sellaisen verkko-opiskeluvälineen perustamista, jossa olisi opetussuunnitelmamalli aseiden leviämisen estämistä ja aseriisuntaa koskevia kysymyksiä varten ja joka olisi toiminnassa 24 kuukautta sopimuksen voimaantulosta;

                  —

                  Seuraavan sukupolven tutkijoiden ja alan toimijoiden paremmat valmiudet aseiden leviämisen estämistä koskevan politiikan ja ohjelmasuunnittelun alalla;

                  —

                  Enemmän syvällistä tietämystä aseiden leviämisen estämistä ja aseriisuntaa koskevista EU:n politiikoista kaikkialla unionissa sekä kolmansissa maissa;

                  —

                  Alan nuorten toimijoiden ja akateemisen yhteisön edustajien välisten verkostojen perustaminen ja käytännön yhteistyön helpottaminen;

                  —

                  Lisääntynyt asiantuntemus joukkotuhoaseita sekä pienaseita ja kevyitä aseita ja aseriisuntaa koskevissa kysymyksissä unionissa ja kolmansissa maissa;

                  —

                  unionin toimielimille, jäsenvaltioille, kumppanimaille ja EU:n asesulkuverkostolle uutta tietoa aseiden leviämisen estämisestä.

            3.6.3   Hankkeen kuvaus

      Konsortio tarjoaa hankkeen puitteissa työharjoittelua enintään 48 maisteriopiskelijalle tai nuorelle diplomaatille kullekin enintään kolmen kuukauden ajaksi. Tämä koulutus sisältää luentoja, keskustelutilaisuuksia, ohjattua lukemista ja hankkeeseen osallistumista vähintään kahdessa konsortion instituutissa. Opetussuunnitelmassa yhdistetään lyhyempiä kursseja tarvittavan joustavuuden aikaan saamiseksi. Kaikki opiskelijat kutsutaan konsortion järjestämiin konferensseihin ja seminaareihin.
      Hankkeen lopullisena päämääränä on luoda pohja sellaisen verkko-opiskeluvälineen perustamista varten, jossa olisi opetussuunnitelmamalli aseiden leviämisen estämistä ja aseriisuntaa koskevia kysymyksiä varten. Verkko-opiskeluväline kattaa kaikki tavanomaisiin ja epätavanomaisiin aseisiin liittyvät kysymykset ja on mukautettavissa eri kohdeyleisöön (nuoret diplomaatit, toimittajat, maisteri- ja jatko-opiskelijat Euroopasta ja sen ulkopuolelta). Sisällön arkaluonteisuudesta riippuen saatetaan edellyttää asianmukaisia turvallisuusselvityksiä. Verkko-opiskeluväline olisi myös voitava sisällyttää yliopistojen maisteriohjelmiin, ja sen keston olisi yleensä oltava 15 kurssikokonaisuutta. Tämä vastaa opintopisteinä yhden lukukauden kestävää maisteritason kurssia ja kattaa myös muiden yleisöjen vaatimukset.
      4.   Kesto

      Hankkeiden toteuttamisen arvioitu kokonaiskesto on 36 kuukautta.
      5.   Edunsaajat

      5.1   Suorat edunsaajat

      Sekä valtioiden että ei-valtiollisten toimijoiden toimesta tapahtuva joukkotuhoaseiden leviäminen on todettu Euroopan turvallisuusstrategiassa sekä joukkotuhoaseiden leviämisen vastaisessa EU:n strategiassa kenties suurimmaksi uhkaksi unionin turvallisuudelle. Pienaseiden ja kevyiden aseiden leviämisen vastaisessa EU:n strategiassa tunnustetaan niin ikään, että näiden aseiden sekä niissä käytettävien ampumatarvikkeiden laiton kauppa ja liiallinen keskittyminen muodostavat vakavan uhan kansainväliselle rauhalle ja turvallisuudelle. Ehdotettuja hankkeita käytetään YUTP:n tarkoituksiin, ja niillä edistetään Euroopan turvallisuusstrategiassa vahvistettujen strategisten tavoitteiden saavuttamista.
      5.2   Välilliset edunsaajat

      Hankkeiden välillisiä edunsaajia ovat:

                  a)

                  unionista ja kolmansista maista tulevat riippumattomat, aseiden leviämisen estämiseen ja tavanomaisiin aseisiin, kuten pienaseisiin ja kevyisiin aseisiin, liittyviin kysymyksiin erikoistuneet ajatushautomot ja akateemiset yhteisöt;

                  b)

                  unionin toimielimet, mukaan lukien oppilaitokset, opiskelijat ja kaikki verkko-opiskeluvälineen vastaanottajat;

                  c)

                  jäsenvaltiot;

                  d)

                  kolmannet maat.

            6.   Hankkeisiin osallistuvat kolmannet osapuolet

      Hankkeet rahoitetaan kokonaisuudessaan tällä päätöksellä. Verkoston asiantuntijoita voidaan pitää hankkeisiin osallistuvina kolmansina osapuolina. He noudattavat työssään vakiosääntöjään.
      7.   Menettelyyn liittyvät näkökohdat, yhteensovittaminen ja ohjauskomitea

      Tämän hankkeen ohjauskomitea muodostuu korkean edustajan edustajasta ja tämän liitteen 8 kohdassa tarkoitetusta täytäntöönpanosta vastaavasta elimestä. Ohjauskomitea tarkastelee neuvoston päätöksen täytäntöönpanoa säännöllisesti, vähintään joka kuudes kuukausi, myös sähköisiä viestintävälineitä käyttäen.
      8.   Täytäntöönpanosta vastaava elin

      Konsortion tehtävänä on tämän päätöksen tekninen täytäntöönpano, ja se hoitaa tehtävänsä korkean edustajan valvonnassa. Konsortio toimii tehtäviään suorittaessaan tarvittaessa yhteistyössä korkean edustajan, jäsenvaltioiden ja muiden sopimusvaltioiden sekä kansainvälisten järjestöjen kanssa.


title: 2006/873/EY: Neuvoston päätös, tehty 20 päivänä marraskuuta 2006 , Euroopan yhteisöjen ja niiden jäsenvaltioiden sekä Romanian välisestä assosiaatiosta tehtyyn Eurooppa-sopimukseen liitettävän teollisuustuotteiden vaatimustenmukaisuuden arviointia ja hyväksymistä koskevan lisäpöytäkirjan tekemisestä (PECA)

text:
               5.12.2006

               FI

               Euroopan unionin virallinen lehti

               L 337/43

      NEUVOSTON PÄÄTÖS,
   tehty 20 päivänä marraskuuta 2006,
   Euroopan yhteisöjen ja niiden jäsenvaltioiden sekä Romanian välisestä assosiaatiosta tehtyyn Eurooppa-sopimukseen liitettävän teollisuustuotteiden vaatimustenmukaisuuden arviointia ja hyväksymistä koskevan lisäpöytäkirjan tekemisestä (PECA)
   (2006/873/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen, 3 kohdan ensimmäisen alakohdan ensimmäisen virkkeen ja 4 kohdan kanssa,
   ottaa huomioon komission ehdotuksen,
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Romanian välisestä assosiaatiosta tehty Eurooppa-sopimus (1) tuli voimaan 1 päivänä helmikuuta 1995.

               (2)

               Eurooppa-sopimuksen 75 artiklan 2 kohdan mukaan standardoinnin ja vaatimustenmukaisuuden arviointimenettelyjen aloilla tehtävän yhteistyön tavoitteena on tehdä vastavuoroista tunnustamista koskevia sopimuksia.

               (3)

               Eurooppa-sopimuksen 110 artiklan mukaan assosiaationeuvosto voi siirtää assosiaatiokomitealle minkä tahansa osan toimivallastaan.

               (4)

               Eurooppa-sopimuksen tekemisestä Euroopan yhteisöjen ja niiden jäsenvaltioiden sekä Romanian välisestä assosioinnista 19 päivänä joulukuuta 1994 tehdyn neuvoston ja komission päätöksen 94/907/EY, EHTY, Euratom (2) 2 artiklassa määrätään yhteisön päätöksentekomenettelyistä sekä yhteisön kannan esittämisestä assosiaationeuvostossa ja assosiaatiokomiteassa.

               (5)

               Euroopan yhteisöjen ja niiden jäsenvaltioiden sekä Romanian välisestä assosiaatiosta tehtyyn Eurooppa-sopimukseen liitettävän teollisuustuotteiden vaatimustenmukaisuuden arviointia ja hyväksymistä koskeva pöytäkirja allekirjoitettiin yhteisön puolesta Bukarestissa 27 päivänä lokakuuta 2006, ja se olisi hyväksyttävä.

               (6)

               Pöytäkirjan asianmukaisen soveltamisen varmistamiseksi olisi vahvistettava soveltuvat sisäiset menettelyt.

               (7)

               On tarpeen valtuuttaa komissio ehdottamaan, sen jälkeen kun se on kuullut neuvoston asettamaa erityiskomiteaa, tiettyjä teknisiä muutoksia tähän pöytäkirjaan sekä tekemään tiettyjä sen täytäntöönpanoa koskevia päätöksiä,

         ON PÄÄTTÄNYT SEURAAVAA:
   1 artikla
   Hyväksytään Euroopan yhteisön puolesta Euroopan yhteisöjen ja niiden jäsenvaltioiden sekä Romanian välisestä assosiaatiosta tehtyyn Eurooppa-sopimukseen liitettävä teollisuustuotteiden vaatimustenmukaisuuden arviointia ja hyväksymistä koskeva pöytäkirja (PECA), jäljempänä ’pöytäkirja’, ja siihen liitetty julistus.
   Pöytäkirjan ja siihen liitetyn julistuksen teksti ovat tämän päätöksen liitteenä (3).
   2 artikla
   Neuvoston puheenjohtaja toimittaa yhteisön puolesta pöytäkirjan 17 artiklassa tarkoitetun diplomaattinootin (4).
   3 artikla
   1.   Kuultuaan neuvoston asettamaa erityiskomiteaa komissio

               a)

               saattaa voimaan laitoksia koskevat ilmoitukset, vahvistamiset, väliaikaiset ja pysyvät peruuttamiset sekä asettaa yhden tai useamman yhteisen asiantuntijaryhmän pöytäkirjan 10 ja 11 artiklan ja 14 artiklan c alakohdan mukaisesti;

               b)

               järjestää kuulemiset ja tietojenvaihdon sekä esittää tarkastuksia ja tarkastuksiin osallistumista koskevat pyynnöt pöytäkirjan 3, 11 ja 12 artiklan sekä 14 artiklan d ja e alakohdan ja liitteiden III ja IV jaksojen mukaisesti;

               c)

               vastaa tarvittaessa pyyntöihin pöytäkirjan 11 artiklan sekä liitteiden III ja IV jakson mukaisesti.

         2.   Kuultuaan tämän artiklan 1 kohdassa tarkoitettua erityiskomiteaa komissio määrittelee assosiaationeuvostossa ja soveltuvissa tapauksissa assosiaatiokomiteassa omaksuttavan yhteisön kannan seuraavissa tapauksissa:

               a)

               pöytäkirjan 14 artiklan a alakohdan mukaiset muutokset liitteisiin;

               b)

               pöytäkirjan 14 artiklan b alakohdan mukainen uusien liitteiden lisääminen;

               c)

               pöytäkirjan 11 artiklan toisen ja kolmannen kohdan mukaiset tarkastusten tuloksia tai ilmoitetun laitoksen luvan osittain tai kokonaan peruuttamista koskevista erimielisyyksiä koskevat päätökset;

               d)

               pöytäkirjan liitteiden IV jakson suojalausekkeiden soveltamiseksi toteutetut toimenpiteet;

               e)

               pöytäkirjan 4 artiklan nojalla vastavuoroisesti hyväksyttyjen teollisuustuotteiden tarkastusta, jakelun keskeyttämistä ja markkinoilta vetämistä koskevat toimenpiteet.

         3.   Kaikissa muissa tapauksissa assosiaationeuvostossa ja soveltuvissa tapauksissa assosiaatiokomiteassa omaksuttavan yhteisön kannan tähän pöytäkirjaan liittyvissä asioissa määrittelee neuvosto, joka tekee päätöksen määräenemmistöllä komission ehdotuksesta.

      Tehty Brysselissä 20 päivänä marraskuuta 2006.

            Neuvoston puolesta

            Puheenjohtaja

         J. KORKEAOJA

      (1)  EYVL L 357, 31.12.1994, s. 2.

      (2)  EYVL L 357, 31.12.1994, s. 1.

      (3)  Katso tämän virallisen lehden s. 33.

      (4)  Neuvoston pääsihteeristö julkaisee pöytäkirjan voimaantulopäivän Euroopan unionin virallisessa lehdessä.


title: 2008/725/EY: Neuvoston päätös, tehty 15 päivänä syyskuuta 2008 , alueiden komitean saksalaisen jäsenen nimeämisestä

text:
               16.9.2008

               FI

               Euroopan unionin virallinen lehti

               L 247/23

      NEUVOSTON PÄÄTÖS,
   tehty 15 päivänä syyskuuta 2008,
   alueiden komitean saksalaisen jäsenen nimeämisestä
   (2008/725/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Saksan hallituksen ehdotuksen,
   sekä katsoo seuraavaa:

               (1)

               Neuvosto teki 24 päivänä tammikuuta 2006 päätöksen 2006/116/EY alueiden komitean jäsenten ja varajäsenten nimeämisestä 26 päivän tammikuuta 2006 ja 25 päivän tammikuuta 2010 väliseksi kaudeksi (1).

               (2)

               Alueiden komiteassa on vapautunut jäsenen paikka Willi STÄCHELEn erottua,

         ON PÄÄTTÄNYT SEURAAVAA:
   1 artikla
   Nimetään alueiden komitean jäseneksi jäljellä olevaksi toimikaudeksi eli 25 päivään tammikuuta 2010:
   Prof. Dr Wolfgang REINHART, liittovaltio- ja Eurooppa-asiainministeri, Baden-Württemberg.
   2 artikla
   Tämä päätös tulee voimaan päivänä, jona se tehdään.

      Tehty Brysselissä 15 päivänä syyskuuta 2008.

            Neuvoston puolesta

            Puheenjohtaja

         B. KOUCHNER

      (1)  EUVL L 56, 25.2.2006, s. 75.


Avis juridique important

|

32004D0126

2004/126/EY: Neuvoston päätös, tehty 22 päivänä joulukuuta 2003, Euroopan yhteisön ja Marokon kuningaskunnan välisen tiede- ja teknologiayhteistyötä koskevan sopimuksen tekemisestä

Virallinen lehti nro L 037 , 10/02/2004 s. 0008 - 0008

Neuvoston päätös,tehty 22 päivänä joulukuuta 2003,Euroopan yhteisön ja Marokon kuningaskunnan välisen tiede- ja teknologiayhteistyötä koskevan sopimuksen tekemisestä(2004/126/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 170 artiklan yhdessä 300 artiklan 2 kohdan ensimmäisen virkkeen ja 3 kohdan ensimmäisen alakohdan kanssa,ottaa huomioon komission ehdotuksen,ottaa huomioon Euroopan parlamentin lausunnon(1),sekä katsoo seuraavaa:(1) Komissio on yhteisön puolesta neuvotellut Marokon kuningaskunnan kanssa tiede- ja teknologiayhteistyötä koskevan sopimuksen.(2) Sopimus on allekirjoitettu yhteisön puolesta 26 päivänä kesäkuuta 2003 Thessalonikissa sillä edellytyksellä, että se tehdään myöhemmin.(3) Sopimus olisi hyväksyttävä,ON PÄÄTTÄNYT SEURAAVAA:1 artiklaHyväksytään yhteisön puolesta Euroopan yhteisön ja Marokon kuningaskunnan välinen tiede- ja teknologiayhteistyötä koskeva sopimus.Sopimuksen teksti on tämän päätöksen liitteenä.2 artiklaNeuvoston puheenjohtaja tekee sopimuksen 7 artiklassa tarkoitetun ilmoituksen yhteisön puolesta(2).Tehty Brysselissä 22 päivänä joulukuuta 2003.Neuvoston puolestaPuheenjohtajaA. Matteoli(1) Lausunto annettu 4. joulukuuta 2003 (ei vielä julkaistu virallisessa lehdessä).(2) Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


title: Poliittisten ja turvallisuusasioiden komitean päätös Atalanta/1/2008, tehty 18 päivänä marraskuuta 2008 , Euroopan unionin joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta)

text:
               27.11.2008

               FI

               Euroopan unionin virallinen lehti

               L 317/24

      POLIITTISTEN JA TURVALLISUUSASIOIDEN KOMITEAN PÄÄTÖS ATALANTA/1/2008,
   tehty 18 päivänä marraskuuta 2008,
   Euroopan unionin joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta)
   (2008/888/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 25 artiklan kolmannen kohdan,
   ottaa huomioon 10 päivänä marraskuuta 2008 hyväksytyn neuvoston yhteisen toiminnan 2008/851/YUTP Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (1) (Atalanta), ja erityisesti sen 6 artiklan,
   sekä katsoo seuraavaa:

               (1)

               Yhteisen toiminnan 2008/851/YUTP 6 artiklan mukaisesti neuvosto on valtuuttanut poliittisten ja turvallisuusasioiden komitean (PKT) tekemään päätökset Euroopan unionin joukkojen komentajan nimittämisestä.

               (2)

               Euroopan unionin sotilasoperaation komentaja on suosittanut, että kommodori Antonios PAPAIOANNOU nimitetään Euroopan unionin joukkojen komentajaksi Euroopan unionin sotilasoperaatioon, jolla osallistutaan merirosvouksen ja aseellisten ryöstöjen estämiseen, ehkäisyyn ja torjuntaan Somalian rannikkovesillä.

               (3)

               Euroopan unionin sotilaskomitea on tukenut tätä suositusta.

               (4)

               Tanskan asemaa koskevan, Euroopan unionista tehtyyn sopimukseen ja Euroopan yhteisön perustamissopimukseen liitetyn pöytäkirjan 6 artiklan mukaisesti Tanska ei osallistu niiden Euroopan unionin toimien ja päätösten valmisteluun ja täytäntöönpanoon, joilla on merkitystä puolustuksen alalla,

         ON PÄÄTTÄNYT SEURAAVAA:
   1 artikla
   Nimitetään kommodori Antonios PAPAIOANNOU Euroopan unionin joukkojen komentajaksi Euroopan unionin sotilasoperaatioon, jolla osallistutaan merirosvouksen ja aseellisten ryöstöjen estämiseen, ehkäisyyn ja torjuntaan Somalian rannikkovesillä.
   2 artikla
   Tämä päätös tulee voimaan 18 päivänä marraskuuta 2008.

      Tehty Brysselissä 18 päivänä marraskuuta 2008.

            Poliittisten ja turvallisuusasioiden komitean puolesta

            Puheenjohtaja

         C. ROGER

      (1)  EUVL L 301, 12.11.2008, s. 33.


title: Euroopan parlamentin puhemiehistön päätös, 13 päivänä joulukuuta 2010 ja 14 päivänä helmikuuta 2011 Euroopan parlamentin jäsenten asemaa koskevien sääntöjen soveltamisohjeiden muuttamisesta

text:
               16.2.2011

               FI

               Euroopan unionin virallinen lehti

               C 49/2

         EUROOPAN PARLAMENTIN PUHEMIEHISTÖN PÄÄTÖS,
   13 päivänä joulukuuta 2010 ja 14 päivänä helmikuuta 2011
   Euroopan parlamentin jäsenten asemaa koskevien sääntöjen soveltamisohjeiden muuttamisesta
   2011/C 49/02
   EUROOPAN PARLAMENTIN PUHEMIEHISTÖ, joka
   ottaa huomioon Euroopan unionin toiminnasta tehdyn sopimuksen ja erityisesti sen 223 artiklan 2 kohdan,
   ottaa huomioon Euroopan parlamentin jäsenten asemaa koskevat säännöt (1),
   ottaa huomioon Euroopan parlamentin työjärjestyksen 8 ja 23 artiklan,
   sekä katsoo seuraavaa:

               (1)

               Euroopan parlamentin jäsenten asemaa koskevien sääntöjen soveltamisohjeiden (2) (jäljempänä ’soveltamisohjeet’) mukaisesti puhemiehistö muuntaa avustajakorvauksen määrän vuosittain Euroopan yhteisöjen tilastotoimiston yhteisymmärryksessä jäsenvaltioiden kansallisten tilastolaitosten kanssa asetuksella (ETY, Euratom, EHTY) N:o 259/68 (3) vahvistettujen Euroopan unionin virkamiehiin sovellettavien henkilöstösääntöjen 65 artiklan mukaisesti vahvistaman yhteisen indeksin mukaiseksi. Indeksointia sovelletaan taannehtivasti sen vuoden heinäkuusta, jota indeksi koskee. Tällaisen menettelyn tarkoituksena on varmistaa, että avustajakorvaus pysyy samassa tahdissa valtuutettujen avustajien palkkojen muutosten kanssa. Neuvosto muutti asetuksella (EU, Euratom) N:o 1190/2010 (4) asetusta (EU, Euratom) N:o 1296/2009 (5) ottaen huomioon Euroopan unionin tuomioistuimen tuomion asiassa C-40/10 (6) ja mukautti 1 päivänä heinäkuuta 2009 alkaen Euroopan unionin virkamiesten ja muun henkilöstön palkkoja ja eläkkeitä sekä näihin palkkoihin ja eläkkeisiin liittyviä korjauskertoimia. Tämän vuoksi avustajakorvausta mukautetaan 14 päivästä heinäkuuta 2009 alkaen. Muutoksen seurauksena olisi mukautettava myös avustajakorvauksen korotusta, josta sovittiin Euroopan unionin lisätalousarviossa nro 1 varainhoitovuodeksi 2010 (7), ja uutta määrää olisi sovellettava samasta päivästä kuin alkuperäistä korotusta, toisin sanoen 1 päivästä toukokuuta 2010 alkaen. Neuvosto mukautti asetuksella (EU) N:o 1239/2010 (8) Euroopan unionin virkamiesten ja muun henkilöstön palkkoja ja eläkkeitä sekä näihin palkkoihin ja eläkkeisiin liittyviä korjauskertoimia 1 päivästä heinäkuuta 2010 alkaen. Tämän vuoksi avustajakorvausta mukautetaan 1 päivästä heinäkuuta 2010 alkaen.

               (2)

               Soveltamisohjeissa määrätään myös, että puhemiehistö voi indeksoida parlamentin jäsenten matkakorvaukset, yleisen kulukorvauksen ja päivärahan enintään määrällä, joka vastaa Eurostatin julkaisemaa Euroopan unionin vuotuista inflaatiota edellisen vuoden lokakuussa. Inflaatio aikavälillä 1 päivästä marraskuuta 2009 – 31 päivästä lokakuuta 2010 oli Eurostatin 16 päivänä marraskuuta 2010 antaman ilmoituksen mukaan 2,3 prosenttia. Uusia määriä olisi sovellettava 1 päivästä tammikuuta 2011 alkaen,

         ON HYVÄKSYNYT SEURAAVAN PÄÄTÖKSEN:
   1 artikla
   Muutetaan soveltamisohjeet seuraavasti:

               1.

               Korvataan 15 artiklan c alakohta seuraavasti:

                           ”c)

                           yksityisautolla tehdyt matkat: 0,50 EUR/km sekä tarvittaessa autolauttamaksu tai vastaavat maksut.”;

               2.

               Korvataan 20 artiklan 1 kohdan a alakohta seuraavasti:

                           ”a)

                           0–50 km: 22,51 EUR;”;

               3.

               Muutetaan 22 artikla seuraavasti:

                           a)

                           Korvataan 1 kohta seuraavasti:
                           ”1.   Edellä 10 artiklan 1 kohdan b alakohdassa tarkoitetuissa tapauksissa aiheutuneita matkakuluja korvataan vuodessa enintään 4 243 EUR määrään asti.”;

                           b)

                           Korvataan 3 kohdan ensimmäinen alakohta seuraavasti:
                           ”3.   Tosiasialliset kulut valiokunnan tai alivaliokunnan puheenjohtajan matkoista konferenssiin tai tapahtumaan, jonka aihe liittyy Eurooppaan ja kuuluu valiokunnan tai alivaliokunnan toimivaltaan ja jolla on parlamentaarinen ulottuvuus, korvataan vuodessa enintään 4 243 EUR määrään asti. Osallistumiseen on saatava ennakolta Euroopan parlamentin puhemiehen lupa, kun on varmistettu varojen saatavuus edellä mainitun enimmäismäärän rajoissa.”;

               4.

               Korvataan 24 artiklan 2 kohta seuraavasti:
               ”2.   Kun virallinen toiminta järjestetään yhteisön alueella, jäsen saa kiinteämääräisen 304 EUR korvauksen.”;

               5.

               Korvataan 26 artiklan 2 kohta seuraavasti:
               ”2.   Edellä olevan 25 artiklan mukaisen korvauksen määrä on 4 299 EUR kuukaudessa.”;

               6.

               Korvataan 33 artiklan 4 kohta seuraavasti:
               ”4.   Jäljempänä 34 artiklassa tarkoitetuista avustajista aiheutuvia kuluja korvataan enintään 18 189 EUR kuukaudessa. Määrä on 19 689 EUR 1 päivästä toukokuuta 2010 alkaen. Määrä on 19 709 EUR 1 päivästä heinäkuuta 2010 alkaen.”;

         2 artikla
   1.   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   2.   Päätöksen 1 artiklan 1–5 kohtaa sovelletaan 1 päivästä tammikuuta 2011 alkaen.
   3.   Päätöksen 1 artiklan 6 kohtaa sovelletaan 14 päivästä heinäkuuta 2009 alkaen.

      (1)  Euroopan parlamentin jäsenten asemaa koskevien sääntöjen vahvistamisesta 28 päivänä syyskuuta 2005 tehty Euroopan parlamentin päätös 2005/684/EY, Euratom (EUVL L 262, 7.10.2005, s. 1).

      (2)  Euroopan parlamentin jäsenten asemaa koskevien sääntöjen soveltamisohjeista 19 päivänä toukokuuta ja 9 päivänä heinäkuuta 2008 tehty Euroopan parlamentin puhemiehistön päätös (EUVL C 159, 13.7.2009, s. 1).

      (3)  EYVL L 56, 4.3.1968, s. 1.

      (4)  EUVL L 333, 17.12.2010, s. 1.

      (5)  Neuvoston asetus (EU, Euratom) N:o 1296/2009, annettu 23 päivänä joulukuuta 2009, Euroopan unionin virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin liittyvien korjauskertoimien mukauttamisesta 1 päivästä heinäkuuta 2009 (EUVL L 348, 29.12.2009, s. 10).

      (6)  Euroopan unionin tuomioistuimen 24 päivänä marraskuuta 2010 antama tuomio asiassa C-40/10, komissio v. neuvosto (ei vielä julkaistu oikeustapauskokoelmassa).

      (7)  EUVL L 183, 16.7.2010, s. 1.

      (8)  EUVL L 338, 22.12.2010, s. 1.


title: 2009/336/EY: Komission päätös, tehty 20 päivänä huhtikuuta 2009 , koulutukseen, audiovisuaalialaan ja kulttuuriin liittyvää yhteisön toimintaa hallinnoivan koulutuksen, audiovisuaalialan ja kulttuurin toimeenpanoviraston perustamisesta neuvoston asetuksen (EY) N:o 58/2003 mukaisesti

text:
               21.4.2009

               FI

               Euroopan unionin virallinen lehti

               L 101/26

      KOMISSION PÄÄTÖS,
   tehty 20 päivänä huhtikuuta 2009,
   koulutukseen, audiovisuaalialaan ja kulttuuriin liittyvää yhteisön toimintaa hallinnoivan ”koulutuksen, audiovisuaalialan ja kulttuurin toimeenpanoviraston” perustamisesta neuvoston asetuksen (EY) N:o 58/2003 mukaisesti
   (2009/336/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19 päivänä joulukuuta 2002 annetun neuvoston asetuksen (EY) N:o 58/2003 (1) ja erityisesti sen 3 artiklan 1 kohdan,
   sekä katsoo seuraavaa:

               (1)

               Komissio perusti päätöksellä 2005/56/EY (2) koulutuksen, audiovisuaalialan ja kulttuurin toimeenpanoviraston, jäljempänä ’virasto’, ja antoi sen tehtäväksi koulutukseen, audiovisuaalialaan ja kulttuuriin liittyvän yhteisön toiminnan hallinnoinnin.

               (2)

               Komissio on tämän jälkeen muuttanut viraston toimeksiantoa useaan kertaan sen laajentamiseksi koskemaan uusien hankkeiden ja ohjelmien hallinnointia.

               (3)

               Uusien muutosten yhteydessä on selvyyden vuoksi syytä korvata päätös 2005/56/EY tällä päätöksellä.

               (4)

               Asetuksella (EY) N:o 58/2003 valtuutetaan komissio perustamaan kyseisessä asetuksessa vahvistetun yleisen perussäännön mukaisia toimeenpanovirastoja ja antamaan niille tiettyjä, yhden tai useamman yhteisön ohjelman hallinnointitehtäviä.

               (5)

               Toimeenpanoviraston perustamisen ansiosta komissio voi keskittyä niihin ensisijaisiin toimintoihinsa ja tehtäviinsä, joita ei voida ulkoistaa, ja pitää samalla toimeenpanovirastojen hoitamat tehtävät hallinnassaan ja valvonnassaan ja säilyttää itsellään lopullisen vastuun niistä.

               (6)

               Tiettyjen koulutusta, audiovisuaalialaa ja kulttuuria koskevien ohjelmien eräiden keskitettyjen ohjelmalohkojen hallinnointiin kuuluu sellaisten teknisluonteisten hankkeiden toteuttaminen, joihin ei liity poliittista päätöksentekoa mutta jotka edellyttävät korkeatasoista teknistä ja taloudellista osaamista hankkeen kaikkien vaiheiden ajan.

               (7)

               Ohjelmien täytäntöönpanoon liittyviä tehtäviä voidaan siirtää toimeenpanovirastolle, kun erotetaan selkeästi toisistaan toisaalta ohjelmasuunnittelu ja rahoituspäätösten tekeminen, joiden olisi oltava komission tehtäviä, ja toisaalta hankkeiden toteuttaminen, joka voidaan antaa toimeenpanoviraston tehtäväksi.

               (8)

               Toimeenpanoviraston perustaminen ei aiheuta muutoksia eri ohjelmien toimien tiettyjen vaiheiden hallinnoinnin siirtämiseen neuvostolta komissiolle eikä hallinnointitehtävien siirtoon kansallisille virastoille tiettyjen ohjelmien osalta.

               (9)

               Suoritettu kustannusvaikuttavuustutkimus osoittaa, että koulutukseen ja kulttuuriin liittyvien ohjelmien tiettyjen keskitettyjen ohjelmalohkojen hallinnoinnin antaminen toimeenpanoviraston tehtäväksi on sekä rahoituksen että muiden näkökohtien kannalta edullisin muihin käytettävissä oleviin vaihtoehtoihin verrattuna.

               (10)

               Ohjelma korkea-asteen koulutuksen laadun parantamiseksi ja kulttuurien välisen ymmärtämyksen edistämiseksi kolmansien maiden kanssa tehtävän yhteistyön avulla (Erasmus Mundus) kuuluu viraston nykyiseen toimeksiantoon; ohjelman voimassaolo päättyi 31 päivänä joulukuuta 2008, ja se korvattiin 1 päivänä tammikuuta 2009 alkavalla ja 31 päivänä joulukuuta 2013 päättyvällä kaudella Erasmus Mundus -toimintaohjelmalla 2009–2013 korkea-asteen koulutuksen laadun parantamiseksi ja kulttuurien välisen ymmärtämyksen edistämiseksi kolmansien maiden kanssa tehtävän yhteistyön avulla, jäljempänä ’Erasmus Mundus II -ohjelma’.

               (11)

               Komission teettämä helmikuussa 2009 päätökseen saatu ulkoinen arviointi on osoittanut, että virasto on paras vaihtoehto hallinnoimaan Erasmus Mundus II -ohjelmaa. Arvioinnissa suositeltiin ulottamaan viraston toimeksianto tämän ohjelman hallinnointiin.

               (12)

               Komission asetuksessa (EY) N:o 1653/2004 (3) säädetään toimeenpanovirastojen varainhoitoa koskevasta malliasetuksesta asetuksen (EY) N:o 58/2003 mukaisesti.

               (13)

               Tässä päätöksessä säädetyt toimenpiteet ovat toimeenpanovirastojen komitean lausunnon mukaiset.

               (14)

               On syytä kumota päätös 2005/56/EY,

         ON PÄÄTTÄNYT SEURAAVAA:
   1 artikla
   Viraston perustaminen
   1.   Perustetaan koulutukseen, audiovisuaalialaan ja kulttuuriin liittyviä yhteisön toimia hallinnoiva toimeenpanovirasto, jäljempänä ’virasto’, jonka perussääntöön ja pääasiallisiin toimintasääntöihin sovelletaan asetusta (EY) N:o 58/2003.
   2.   Viraston nimi on Koulutuksen, audiovisuaalialan ja kulttuurin toimeenpanovirasto.
   2 artikla
   Sijoittaminen
   Virasto sijoitetaan Brysseliin.
   3 artikla
   Toimikausi
   Virasto perustetaan ajanjaksoksi, joka alkaa 1 päivänä tammikuuta 2005 ja päättyy 31 päivänä joulukuuta 2015.
   4 artikla
   Tarkoitus ja tehtävät
   1.   Viraston tehtävänä on seuraavien yhteisön ohjelmien tiettyjen ohjelmalohkojen hallinnointi:

               1.

               korkea-asteen koulutuksen alan hankkeet, joita voidaan rahoittaa tietyille Keski- ja Itä-Euroopan maille annettavasta taloudellisesta tuesta (PHARE) annetun neuvoston asetuksen (ETY) N:o 3906/89 (4) säännösten nojalla;

               2.

               Euroopan audiovisuaalisten teosten kehittämisen ja levityksen edistämistä koskeva ohjelma (Media II – Kehittäminen ja levitys) (1996–2000), hyväksytty neuvoston päätöksellä 95/563/EY (5);

               3.

               Euroopan audiovisuaalisen ohjelmateollisuuden ammattilaisten koulutusohjelma (Media II – Koulutus) (1996–2000), hyväksytty neuvoston päätöksellä 95/564/EY (6),

               4.

               yhteisön koulutusalan Sokrates-toimintaohjelman toinen vaihe (2000–2006), hyväksytty Euroopan parlamentin ja neuvoston päätöksellä N:o 253/2000/EY (7);

               5.

               yhteisön ammatillista koulutusta koskevan Leonardo da Vinci -toimintaohjelman toinen vaihe (2000–2006), hyväksytty neuvoston päätöksellä 1999/382/EY (8);

               6.

               yhteisön Nuoriso-toimintaohjelma (2000–2006), hyväksytty Euroopan parlamentin ja neuvoston päätöksellä N:o 1031/2000/EY (9);

               7.

               Kulttuuri 2000 -ohjelma (2000–2006), hyväksytty Euroopan parlamentin ja neuvoston päätöksellä N:o 508/2000/EY (10);

               8.

               korkea-asteen koulutuksen alan hankkeet, joita voidaan rahoittaa avun toimittamisesta Itä-Euroopan ja Keski-Aasian kumppanivaltioille (2000–2006) annetun neuvoston asetuksen (EY, Euratom) N:o 99/2000 (11) säännösten nojalla;

               9.

               korkea-asteen koulutuksen alan hankkeet, joita voidaan rahoittaa Albanialle, Bosnia ja Hertsegovinalle, Kroatialle, entiselle Jugoslavian tasavallalle Makedonialle, Montenegrolle, Serbialle ja Kosovolle (YK:n turvallisuusneuvoston päätöslauselma 1244) annettavaa apua (2000–2006) koskevien säännösten nojalla, jotka on hyväksytty neuvoston asetuksen (EY) N:o 2666/2000 (12) puitteissa;

               10.

               korkea-asteen koulutuksen alan hankkeet, joita voidaan rahoittaa rahoituksellisista ja teknisistä toimenpiteistä (MEDA) taloudellisen ja yhteiskunnallisen rakenneuudistuksen tukemiseksi Euro–Välimeri-yhteistyökumppanuuden puitteissa annetun neuvoston asetuksen (EY) N:o 2698/2000 (13) säännösten nojalla;

               11.

               Euroopan laajuisen korkeakouluopetusta koskevan yhteistyöohjelman kolmas vaihe (Tempus III) (2000–2006), hyväksytty neuvoston päätöksellä 1999/311/EY (14);

               12.

               hankkeet, joita voidaan rahoittaa neuvoston päätöksellä 2001/196/EY (15) hyväksytyn Euroopan yhteisön ja Amerikan yhdysvaltojen välisen korkea-asteen koulutuksen ja ammatillisen koulutuksen yhteistyöohjelman uusimista koskevan sopimuksen (2001–2005) määräysten nojalla;

               13.

               hankkeet, joita voidaan rahoittaa neuvoston päätöksellä 2001/197/EY (16) hyväksytyn Euroopan yhteisön ja Kanadan hallituksen välisen korkea-asteen koulutuksen ja ammatillisen koulutuksen yhteistyöohjelman uusimista koskevan sopimuksen (2001–2005) määräysten nojalla;

               14.

               eurooppalaisten audiovisuaalisten teosten kehittämisen, levityksen ja myynninedistämisen tukemista koskeva ohjelma (Media Plus – Kehittäminen, levitys ja myynninedistäminen) (2001–2006), hyväksytty neuvoston päätöksellä 2000/821/EY (17);

               15.

               Euroopan audiovisuaalisessa ohjelmatuotannossa toimivien ammattilaisten koulutusohjelma (Media-koulutus, 2001–2006), hyväksytty Euroopan parlamentin ja neuvoston päätöksellä N:o 163/2001/EY (18);

               16.

               monivuotinen ohjelma tieto- ja viestintätekniikan tehokkaaksi integroimiseksi yleissivistävän ja ammatillisen koulutuksen järjestelmiin Euroopassa (eLearning-ohjelma) (2004–2006), hyväksytty Euroopan parlamentin ja neuvoston päätöksellä N:o 2318/2003/EY (19);

               17.

               yhteisön toimintaohjelma unionin aktiivisen kansalaisuuden edistämiseksi (kansalaisosallistuminen) (2004–2006), hyväksytty neuvoston päätöksellä 2004/100/EY (20);

               18.

               yhteisön toimintaohjelma nuorisoalalla Euroopan laajuisesti toimivien organisaatioiden tukemiseksi (2004–2006), hyväksytty Euroopan parlamentin ja neuvoston päätöksellä N:o 790/2004/EY (21);

               19.

               yhteisön toimintaohjelma Euroopan laajuisesti toimivien koulutusalan yksiköiden sekä alan yksittäistoimien tukemiseksi (2004–2006), hyväksytty Euroopan parlamentin ja neuvoston päätöksellä N:o 791/2004/EY (22);

               20.

               yhteisön toimintaohjelma kulttuurialalla Euroopan laajuisesti toimivien organisaatioiden tukemiseksi (2004–2006), hyväksytty Euroopan parlamentin ja neuvoston päätöksellä N:o 792/2004/EY (23);

               21.

               ohjelma korkea-asteen koulutuksen laadun parantamiseksi ja kulttuurien välisen ymmärtämyksen edistämiseksi kolmansien maiden kanssa tehtävän yhteistyön avulla (Erasmus Mundus) (2004–2008), hyväksytty Euroopan parlamentin ja neuvoston päätöksellä N:o 2317/2003/EY (24);

               22.

               hankkeet, joita voidaan rahoittaa neuvoston päätöksellä 2006/910/EY (25) hyväksytyn Euroopan yhteisön ja Amerikan yhdysvaltojen välisen korkea-asteen koulutuksen ja ammatillisen koulutuksen yhteistyöohjelman uusimista koskevan sopimuksen (2006–2013) määräysten nojalla;

               23.

               hankkeet, joita voidaan rahoittaa neuvoston päätöksellä 2006/964/EY (26) hyväksytyn korkea-asteen koulutuksen ja ammatillisen koulutuksen sekä nuorisoasioiden alan yhteistyöpuitteiden asettamista koskevan Euroopan yhteisön ja Kanadan hallituksen välisen sopimuksen (2006–2013) määräysten nojalla;

               24.

               elinikäisen oppimisen toimintaohjelma (2007–2013), hyväksytty Euroopan parlamentin ja neuvoston päätöksellä N:o 1720/2006/EY (27);

               25.

               Kulttuuri-ohjelma (2007–2013), hyväksytty Euroopan parlamentin ja neuvoston päätöksellä N:o 1855/2006/EY (28);

               26.

               unionin aktiivista kansalaisuutta edistävä ”Kansalaisten Eurooppa” -ohjelma (2007–2013), hyväksytty Euroopan parlamentin ja neuvoston päätöksellä N:o 1904/2006/EY (29);

               27.

               nuorisotoimintaohjelma (2007–2013), hyväksytty Euroopan parlamentin ja neuvoston päätöksellä N:o 1719/2006/EY (30);

               28.

               Euroopan audiovisuaalialan tukiohjelma (Media 2007) (2007–2013), hyväksytty Euroopan parlamentin ja neuvoston päätöksellä N:o 1718/2006/EY (31);

               29.

               Erasmus Mundus (II) -toimintaohjelma 2009–2013 korkea-asteen koulutuksen laadun parantamiseksi ja kulttuurien välisen ymmärtämyksen edistämiseksi kolmansien maiden kanssa tehtävän yhteistyön avulla, hyväksytty Euroopan parlamentin ja neuvoston päätöksellä N:o 1298/2008/EY (32);

               30.

               korkea-asteen koulutukseen liittyvät hankkeet, joita voidaan rahoittaa avusta Aasian kehitysmaille sekä taloudellisesta yhteistyöstä näiden maiden kanssa annetun neuvoston asetuksen (ETY) N:o 443/92 (33) säännösten nojalla;

               31.

               korkea-asteen koulutuksen ja nuorisoalan hankkeet, joita voidaan rahoittaa liittymistä valmistelevasta tukivälineestä annetun neuvoston asetuksen (EY) N:o 1085/2006 (34) säännösten nojalla;

               32.

               korkea-asteen koulutuksen alan hankkeet, joita voidaan rahoittaa naapuruuspoliittisesta kumppanuusvälineestä, perustettu Euroopan parlamentin ja neuvoston asetuksella (EY) N:o 1638/2006 (35);

               33.

               korkea-asteen koulutuksen alan hankkeet, joita voidaan rahoittaa kehitysyhteistyön rahoitusvälineestä, perustettu Euroopan parlamentin ja neuvoston asetuksella (EY) N:o 1905/2006 (36);

               34.

               korkea-asteen koulutuksen ja nuorisoalan hankkeet, joita voidaan rahoittaa teollistuneiden ja muiden korkean tulotason maiden ja alueiden kanssa tehtävän yhteistyön rahoitusvälineestä, perustettu neuvoston asetuksella (EY) N:o 1934/2006 (37);

               35.

               korkea-asteen koulutuksen alan hankkeet, joita voidaan rahoittaa Euroopan kehitysrahaston varoin Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen (neuvoston päätös 2003/159/EY (38)), sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella (neuvoston päätös 2005/599/EY (39)), mukaisesti.

         2.   Viraston tehtävät 1 kohdassa mainittujen yhteisön ohjelmien ohjelmalohkojen hallinnoinnissa ovat seuraavat:

               a)

               hankkeiden kaikkien vaiheiden hallinnointi sille uskottujen yhteisön ohjelmien täytäntöönpanon yhteydessä sellaisen komission hyväksymän vuosittaisen työohjelman pohjalta, joka toimii rahoitusta koskevana päätöksenä koulutukseen, audiovisuaalialaan ja kulttuuriin liittyvien avustusten ja sopimusten osalta, tai komission tekemien erillisten rahoituspäätösten pohjalta, ja tältä osin tarvittavan valvonnan toteuttaminen sekä mainittujen tehtävien edellyttämien päätösten tekeminen komission antaman valtuutuksen nojalla;

               b)

               talousarvion tuloja ja menoja koskevien toteuttamistoimien vahvistaminen sekä, komission valtuutuksen perusteella, joidenkin tai kaikkien sellaisten toimien toteuttaminen, joita tarvitaan yhteisön ohjelmien hallinnoimiseksi, etenkin kun toimet liittyvät sopimusten tekemiseen ja avustusten myöntämiseen;

               c)

               yhteisön ohjelmien täytäntöönpanon ohjaamiseksi tarvittavien tietojen keruu, käsittely ja toimittaminen komissiolle;

               d)

               Euroopan koulutusalan tietoverkon (Eurydice) yhteisön tason täytäntöönpano tietojen keräämiseksi, analysoimiseksi ja levittämiseksi sekä tutkimusten ja julkaisujen tuottamiseksi.

         3.   Saatuaan lausunnon toimeenpanovirastojen komitealta komissio voi antaa viraston tehtäväksi vastaavanlaisten tehtävien hoitamisen myös muiden kuin 1 kohdassa lueteltujen, asetuksen (EY) N:o 58/2003 2 artiklan mukaisten koulutukseen, audiovisuaalialaan ja kulttuuriin liittyvien yhteisön ohjelmien yhteydessä.
   4.   Valtuutuksen antamista koskevassa komission päätöksessä on määriteltävä tarkkaan kaikki virastolle annettavat tehtävät, ja sitä on mukautettava, jos virastolle annetaan lisätehtäviä. Päätös annetaan tiedoksi toimeenpanovirastojen komitealle.
   5 artikla
   Organisaatiorakenne
   1.   Virastoa johtaa johtokunta ja johtaja, jotka komissio nimittää.
   2.   Johtokunnan jäsenet nimitetään kahdeksi vuodeksi.
   3.   Viraston johtaja nimitetään periaatteessa neljäksi vuodeksi. Hänen toimikautensa kestossa otetaan huomioon niiden yhteisön ohjelmien täytäntöönpanotehtävien toteuttamiseen varattu aika, joiden hallinnointi on uskottu virastolle.
   6 artikla
   Avustus
   Virasto saa toimintaansa varten Euroopan unionin yleiseen talousarvioon sisältyvän avustuksen ja Euroopan kehitysrahaston varoja, sanotun kuitenkaan rajoittamatta muita tuloja. Avustus ja varat otetaan 4 artiklan 1 kohdassa mainittujen ohjelmien määrärahoista ja soveltuvin osin muiden sellaisten yhteisön ohjelmien määrärahoista, joiden täytäntöönpano tulee viraston tehtäväksi 4 artiklan 3 kohdan mukaisesti.
   7 artikla
   Valvonta ja raportointi
   Virasto toimii komission valvonnassa, ja sen on raportoitava säännöllisin väliajoin sille uskottujen ohjelmien täytäntöönpanotehtävien toteuttamisesta valtuutusasiakirjassa esitettyjen järjestelyjen ja määräaikojen mukaisesti.
   8 artikla
   Toimintatalousarvion toteuttaminen
   Virasto toteuttaa toimintatalousarvionsa noudattaen asetuksen (EY) N:o 1653/2004 säännöksiä.
   9 artikla
   Kumoaminen
   Kumotaan päätös 2005/56/EY.

      Viittauksia kumottuun päätökseen pidetään viittauksina tähän päätökseen.
      Tehty Brysselissä 20 päivänä huhtikuuta 2009.

            Komission puolesta

         Ján FIGEĽ

            Komission jäsen

      (1)  EYVL L 11, 16.1.2003, s. 1.

      (2)  EUVL L 24, 27.1.2005, s. 35.

      (3)  EUVL L 297, 22.9.2004, s. 6.

      (4)  EYVL L 375, 23.12.1989, s. 11.

      (5)  EYVL L 321, 30.12.1995, s. 25.

      (6)  EYVL L 321, 30.12.1995, s. 33.

      (7)  EYVL L 28, 3.2.2000, s. 1.

      (8)  EYVL L 146, 11.6.1999, s. 33.

      (9)  EYVL L 117, 18.5.2000, s. 1.

      (10)  EYVL L 63, 10.3.2000, s. 1.

      (11)  EYVL L 12, 18.1.2000, s. 1.

      (12)  EYVL L 306, 7.12.2000, s. 1.

      (13)  EYVL L 311, 12.12.2000, s. 1.

      (14)  EYVL L 120, 8.5.1999, s. 30.

      (15)  EYVL L 71, 13.3.2001, s. 7.

      (16)  EYVL L 71, 13.3.2001, s. 15.

      (17)  EYVL L 336, 30.12.2000, s. 82.

      (18)  EYVL L 26, 27.1.2001, s. 1.

      (19)  EUVL L 345, 31.12.2003, s. 9.

      (20)  EUVL L 30, 4.2.2004, s. 6.

      (21)  EUVL L 138, 30.4.2004, s. 24.

      (22)  EUVL L 138, 30.4.2004, s. 31.

      (23)  EUVL L 138, 30.4.2004, s. 40.

      (24)  EUVL L 345, 31.12.2003, s. 1.

      (25)  EUVL L 346, 9.12.2006, s. 33.

      (26)  EUVL L 397, 30.12.2006, s. 14.

      (27)  EUVL L 327, 24.11.2006, s. 45.

      (28)  EUVL L 372, 27.12.2006, s. 1.

      (29)  EUVL L 378, 27.12.2006, s. 32.

      (30)  EUVL L 327, 24.11.2006, s. 30.

      (31)  EUVL L 327, 24.11.2006, s. 12.

      (32)  EUVL L 340, 19.12.2008, s. 83.

      (33)  EYVL L 52, 27.2.1992, s. 1.

      (34)  EUVL L 210, 31.7.2006, s. 82.

      (35)  EUVL L 310, 9.11.2006, s. 1.

      (36)  EUVL L 378, 27.12.2006, s. 41.

      (37)  EUVL L 405, 30.12.2006, s. 41; oikaisu EUVL L 29, 3.2.2007, s. 16.

      (38)  EUVL L 65, 8.3.2003, s. 27.

      (39)  EUVL L 209, 11.8.2005, s. 26.


title: Neuvoston päätös (EU) 2016/554, annettu 5 päivänä huhtikuuta 2016, alueiden komitean yhdeksän jäsenen, joita Ranskan tasavalta on ehdottanut, nimeämisestä

text:
               9.4.2016

               FI

               Euroopan unionin virallinen lehti

               L 95/15

         NEUVOSTON PÄÄTÖS (EU) 2016/554,
   annettu 5 päivänä huhtikuuta 2016,
   alueiden komitean yhdeksän jäsenen, joita Ranskan tasavalta on ehdottanut, nimeämisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Ranskan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi.

               (2)

               Kuusi alueiden komitean jäsenen paikkaa on vapautunut Claude GEWERCin, Annabelle JAEGERin, Charles MARZIANIn, Pierrick MASSIOTin, René SOUCHONin ja Bernard SOULAGEn toimikausien päätyttyä.

               (3)

               Kolme alueiden komitean jäsenen paikkaa on vapautunut sen tehtävän päätyttyä, jonka perusteella François DECOSTERia (Conseiller régional du Nord-Pas-de-Calais), Pascal MANGINia (Conseiller régional d'Alsace) ja Stéphan ROSSIGNOLia (Conseiller régional du Languedoc-Roussillon) ehdotettiin.

         ON HYVÄKSYNYT TÄMÄN PÄÄTÖKSEN:
   1 artikla
   Nimetään seuraavat henkilöt alueiden komitean jäseniksi jäljellä olevaksi toimikaudeksi eli 25 päivään tammikuuta 2020:

               —

               Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               Christophe CLERGEAU, Conseiller régional du Conseil régional Pays-de-la-Loire,

               —

               François DECOSTER, Vice-président du Conseil régional Nord-Pas-de-Calais-Picardie (tehtävän muutos),

               —

               Mélanie FORTIER, Conseillère régionale du Conseil régional Centre-Val-de-Loire,

               —

               Pascal MANGIN, Conseiller régional du Conseil régional Alsace-Champagne-Ardenne-Lorraine (tehtävän muutos),

               —

               Marie-Antoinette MAUPERTUIS, Conseillère exécutive de la Collectivité territoriale de Corse,

               —

               Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (tehtävän muutos),

               —

               Thierry SOLERE, Conseiller régional du Conseil régional Ile-de-France.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 5 päivänä huhtikuuta 2016.

            Neuvoston puolesta

            Puheenjohtaja

         A.G. KOENDERS

      (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

      (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

      (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).